Sad 14 AKKDC08 - «Aw ye Masaba aw ka Ala deenw ye. Ni - Bible Search\nSad 13 Sad 15\nLandako, sayako la\n1- «Aw ye Masaba aw ka Ala deenw ye. Ni mɔgɔ sara aw fɛ, aw kana aw fari yɔrɔ dɔ tigɛ, aw fana kana aw tenda li, 2- bari aw ye siya ye min ye Masaba aw ka Ala ta ye. A y'aw woloma siya tɔw bɛɛ cɛma dugukolo kan, janko aw ka kɛ a yɛrɛ tɔgɔla jama ye.\nSogo min ye tanafɛn ye\n3- «Fɛɛn o fɛɛn ye tanafɛn ye, aw man kan k'o dumu.\n4«Aw be se ka sogo minw ɲimi, olu filɛ nin ye: misi, saga, baa, 5mankalanin, ni minan, ni koon ani kongobaa ni sigi ani tankon ni ja, 6ani fɛɛn o fɛɛn sɔnnifara farannin lo ka kɛ fila ye, n'u be u ka dumuni yɛlɛma k'a ɲimi.\n7«Nga, minw b'u ka dumuni yɛlɛma k'a ɲimi tugu, ni minw sɔnnifara ye fila ye, aw man kan ka minw ɲimi olu cɛma, u filɛ nin ye: ɲɔgɔmɛ, sonsannin, ni farawoɲinan. Olu b'u ka dumuni yɛlɛma k'a ɲimi, nga u sɔnnifara te fila ye. Olu ye tanafɛnw ye aw fɛ. 8Lɛɛ sɔnnifara ye fila ye, nga a t'a ka dumuni yɛlɛma. Ale fana ye tanafɛn ye aw fɛ. Aw kan'a sogo ɲimi, walima ka maga a suu la.\n9«Jilafɛnw bɛɛ cɛma, gaman ni fara be minw fɛ, aw be se k'olu dumu. 10Nga gaman ni fara te minw fɛ, aw man kan k'olu dumu. Olu ye tanafɛnw ye aw fɛ.\n11«Kɔnɔ minw bɛɛ saniyanin lo, aw be se k'olu ɲimi. 12-18Kɔnɔw cɛma, minw koo ka kan ka goya aw ye, n'aw man kan k'u sogo ɲimi, olu filɛ nin ye: bɔɔn sifa bɛɛ, gingin sifa bɛɛ, sɛgɛn sifa bɛɛ, duba sifa bɛɛ, ni kaankaan, ni kɔnɔsogolon, ni jigɛdumukɔnɔ sifa bɛɛ, ni tonsow, ani u be kɔnɔ min wele ko hupe.f 19Gaman be fɛnmisɛn minw bɛɛ la, olu y'aw tana ye, aw man kan k'u ɲimi. 20Gaman be fɛɛn minw bɛɛ la, n'u saniyanin lo, aw be se k'olu ɲimi.\n21- «Fɛɛn min sar'a yɛrɛ ma, aw man kan k'o sogo ɲimi. Lonan minw siginin be aw ka duguw la, aw k'a di olu ma, u k'a ɲimi, walima aw be se k'a feere lonan wɛrɛw ma. Aw ye Masaba an ka Ala ta ye.\nAw man kan ka baden tobi a bamuso nɔnɔ na.\n22- «Saan o saan, aw bena suman min bɛɛ sɔrɔ aw ka forow kɔnɔ, aw k'o jaka bɔ. 23Masaba aw ka Ala bena yɔrɔ min woloma ka sigi yen, aw k'aw ka suman jaka, ni duvɛnkɛnɛ, ani tulu jaka dumu a ɲakɔrɔ o yɔrɔ la, n'aw ka dabaw ni begɛnmisɛnw deenw fɔlɔw, janko aw ka se ka siran Masaba aw ka Ala ɲa tuma bɛɛ. 24Ni Masaba aw ka Ala y'aw sɔn kosɔbɛ, n'aw tena se ka taga n'o jaka ye Masaba ka yɔrɔ wolomanin nin na bari a ka jan, 25o tuma na, aw ka jaka nunu feere, ka taga n'a wari ye Masaba aw ka Ala ka yɔrɔ wolomanin nin na. 26Aw be se k'aw sagolafɛn san n'o wari ye o yɔrɔ la, a kɛra daba, walima begɛnmisɛn ye wo, walima duvɛn, walima minnifɛn fariman, walima fɛɛn minw bɛɛ koo ka d'aw ye. Aw n'aw somɔgɔw k'o dumu Masaba ɲakɔrɔ ka nisɔndiya. 27Levi kɔmɔgɔ minw b'aw ka duguw kɔnɔ, aw kana tulon kɛ ni olu ka koo ye, bari u ma niyɔrɔ sɔrɔ dugukolo nin na aw cɛma.\n28«Saan saba o saan saba, aw bena bɔ n'aw ka jaka bɛɛ ye o saan nin fɛɛn sɔrɔtaw la, k'o bila aw ka duguw kɔnɔ, 29janko Levi kɔmɔgɔw, minw te ni dugukolo ye aw cɛma, ka se ka na, olu ni lonanw, ani falatɔw, ni firiyamuso minw be aw ka duguw kɔnɔ. U bena dumuni kɛ ka fa. O la, Masaba aw ka Ala bena aw dɛmɛ aw ka kokɛtaw bɛɛ la.


Sam 2nan 19 AKKDC08 - O la, masacɛ dusu kasira kosɔbɛ. - Bible Search\nSam 2nan 18 Sam 2nan 20\nSam 2nan 19\nDawuda be kasi a dencɛ sayako la\n1O la, masacɛ dusu kasira kosɔbɛ. A yɛlɛla sanbon kan dugu donda bulonda sanfɛ ka kasi. A tun be taama n'a b'a fɔra ko: «Ne dencɛ Abisalɔn! Ne dencɛ, ne dencɛ Abisalɔn! Ne le tun ka kan ka sa i nɔɔ na. Abisalɔn, ne dencɛ, ne dencɛ!» 2U tagar'a fɔ Zowabu ye ko masacɛ be kasira, ko a be to ka kasi a deen Abisalɔn ka saya kosɔn. 3O loon na, see min sɔrɔla, o tilara ka kɛ dusukasi ye kɛlɛdenw bɛɛ fɛ, bari u y'a mɛn ko masacɛ dusu kasinin lo a dencɛ sako la. 4O loon na, kɛlɛdenw dɛnna ka don dugu kɔnɔ i n'a fɔ mɔgɔ minw maloyara, n'u bɔra kɛlɛkɛyɔrɔ la ni u be bolila ka na soo. 5O y'a sɔrɔ masacɛ tun ye fani biri a ɲaa kan, n'a be to ka kule ko: «Ne dencɛ Abisalɔn! Abisalɔn ne dencɛ, ne dencɛ!»\n6Zowabu donn'a fɛ a ka soo kɔnɔ k'a fɔ a ye ko: «E b'i ka kɛlɛdenw maloyara le bii, minw y'i nii kisi bii, n'i dencɛw n'i denmusow, n'i musow, an'i ka gɛrɛfɛmusow ta. 7I koo ka go mɔgɔ minw ye, olu koo le ka d'i ye. I koo ka di minw ye, olu koo ka go i ye. E y'a yira bii ko i kuntigiw ni kɛlɛdenw te foyi ye i fɛ. Ne y'a faamu ko n'an yɛrɛ bɛɛ tun sara bii, Abisalɔn ka to nii na, o le tun ka d'i ye. 8Wili sisan sa, ka bɔ k'i ka kɛlɛdenw jigi tugu. N'o tɛ, ne be kali ni Masaba tɔgɔ ye ko dugu te na gwɛ ka mɔgɔ si sɔrɔ i gɛrɛfɛ fewu. O fana bena gwɛlɛya i ma ka tɛmɛ gwɛlɛya kan minw bɛɛ y'i sɔrɔ kabini i kanbelentuma na fɔɔ ka na se bii ma.» 9O la, masacɛ wilila ka bɔ ka sigi dugu donda la. U y'a fɔ kɛlɛdenw ye ko masacɛ siginin be dugu donda la. U bɛɛ nan'a fɛ.\nDawuda be don Zeruzalɛmu tugu\nO y'a sɔrɔ Abisalɔn ka kɛlɛdenw tun bolila ka taga u ka soow kɔnɔ. 10Ka Isirayɛliden tɔw to u ka maraw kɔnɔ, u bɛɛ tora ka ɲɔgɔn sɔsɔ k'a fɔ ko: «Masacɛ nin le y'an bɔsi an juguw bolo, ale lo y'an bɔsi filisiw bolo. Sisan a bolila Abisalɔn ɲa ka jamana bila. 11An tun ye Abisalɔn woloma ko a ka sigi an kunna, ale do sara kɛlɛkɛyɔrɔ la. An t'a to masacɛ be kɔsegi ka na wa?»\n12Masacɛ Dawuda fana ye cira bila k'u ka ta'a fɔ sarakalasebaga Sadɔki ni Abiyatari ye ko: «Aw k'a fɔ Zuda kɔmɔgɔw cɛkɔrɔbaw ye ko mun na u be to kɔfɛ n'u te na masacɛ minɛ ka taga n'a ye a ka soo? K'a sɔrɔ Isirayɛliden tɔw be min fɔra, o sera ne masacɛ ma ka ban. 13Aw ye ne balimaw ye, ne dɔ le ye aw ye. Mun na aw tora kɔfɛ n'aw ma na masacɛ minɛ ka kɔsegi n'a ye? 14Aw k'a fɔ Amaza ye, ko ale te ne dɔ ye wa? Ni ne m'a kɛ kɛlɛdenw ɲamɔgɔ ye Zowabu nɔɔ na, a ka to o la tuma bɛɛ, Ala kana ne to.» 15Dawuda ye Zuda kɔmɔgɔw bɛɛ hakili yɛlɛma k'u ka miiriya kɛ kelen ye. U ye ciden bila ka ta'a fɔ a ye ko ale n'a ka kɛlɛdenw bɛɛ ka segi ka na.\nSimeyi be kisi Dawuda sababu la\n16Masacɛ kɔsegira ka na se Zurudɛn baji daa la. O y'a sɔrɔ Zuda kɔmɔgɔw tun tagara Giligali, janko ka masacɛ kunbɛn ani k'a dɛmɛ ka Zurudɛn baji tigɛ.\n17- Bɛnzamɛn kɔmɔgɔ Gera dencɛ Simeyi ka bɔ Bawurimu teliyara ka taga fara Zuda kɔmɔgɔw kan ka taga masacɛ Dawuda kunbɛn. 18Bɛnzamɛn kɔmɔgɔw mɔgɔ waa kelen tun be n'a ye, ani Sayuli ka somɔgɔw ka baaraden Siba, n'a deen mɔgɔ tan ni duuru, n'a ka baaraden mɔgɔ mugan. U tun ka kan ka taga joona joona Zurudɛn baji daa la ka masacɛ kunbɛn. 19O y'a sɔrɔ u tun be masacɛ ka somɔgɔw tigɛra baa tigɛyɔrɔ la, ani ka masacɛ sagolakow kɛ.\nMasacɛ tun be Zurudɛn baji tigɛra tuma min na, Gera dencɛ Simeyi y'a kunbiri gwan a ɲafɛ, 20k'a fɔ a ye ko: «Ne matigi, ne ka hakɛ yafa! Kan'a mara i hakili la ko i ka baaraden tun ye kojugu kɛ, masacɛ ne matigi bɔlon na Zeruzalɛmu. Masacɛ, ɲinɛ n'o ye. 21Bari ne, i ka baaraden y'a lɔn ko n tun ye hakɛ kɛ. Bii, ne kɔnna ka na masacɛ, ne matigi kunbɛnyɔrɔ la Isirayɛli jamana kɔgɔdugu mara mɔgɔw bɛɛ ɲa.»\n22Seruya dencɛ Abisayi y'a fɔ ko Simeyi ka kan ka faga. Bari a ye Masaba ka mɔgɔ wolomanin danga. 23Nga Dawuda y'a fɔ ko: «Mun le be ne ni aw Seruya dencɛw cɛ? Mun na aw be ne sɔsɔra bii? Mɔgɔ ka kan ka faga Isirayɛlidenw cɛma bii wa? Ne lanin t'a la ko ne le ye Isirayɛlidenw ka masacɛ ye bii wa?» 24O kɔ, a y'a fɔ Simeyi ye ko: «I tena sa.» Masacɛ kalila.\nDawuda ni Mefibosɛti be bɛn\n25- Sayuli mamaden Mefibosɛti fana nana masacɛ kunbɛn. Kabini masacɛ bɔlon fɔɔ a kɔsegilon hɛrɛ la, Mefibosɛti tun m'a seen ko, ani k'a bonbosi li k'a ka faniw ko yɛrɛ. 26A nana masacɛ fɛ tuma min na, masacɛ y'a fɔ a ye ko: «Mefibosɛti, mun na i ma tugu ne kɔ?» 27A ye masacɛ jaabi ko: «Masacɛ, ne matigi, ne ka baaraden le ye n ɲagami. I ka baaraden ye muruku ye. Ne tun y'a fɔ ko ne bena n ka fali labɛn ka wili ka tugu i kɔ. Ne ka baaraden le ye n ɲagami. 28A fana y'i ka baaraden tɔgɔ cɛn i fɛ. Nga masacɛ, ne matigi be i n'a fɔ Ala ka mɛlɛkɛ. Fɛɛn min ka d'i ye, i k'o kɛ. 29Ele masacɛ tun ka kan ka ne mamacɛ ka somɔgɔw bɛɛ faga, o n'a ta bɛɛ, i y'a kɛ ne, i ka baaraden be dumuni kɛ i fɛ. Ne be se ka mun le daali masacɛ fɛ tugu sa?» 30Masacɛ y'a fɔ a ye ko a ka kuma caaman to. Ko ale y'a latigɛ ko ale Mefibosɛti ni Siba bena Sayuli ka forow tilan u ni ɲɔgɔn cɛ. 31Mefibosɛti y'a fɔ masacɛ ye ko a ka to n'u bɛɛ ye yɛrɛ, ko a daan ye masacɛ, ale matigi ka don hɛrɛ la a ka soo kɔnɔ.\nDawuda be Barizilayi sara\n32- Galaadika Barizilayi bɔra Orogɛlimu, ka na Zurudɛn baji tigɛ ni masacɛ ye, janko a k'a bila sira Zurudɛn baji kɔfɛ. 33Barizilayi tun kɔrɔla kosɔbɛ, a sii tun ye saan bi seegi ye. Ka masacɛ to Maanayimu, a tun y'a dɛmɛ, bari nafolobatigi tun lo. 34Masacɛ y'a fɔ Barizilayi ye ko a k'a to u be taga ɲɔgɔn fɛ Zeruzalɛmu, ko ale bena janto a la yen. 35Nga a y'a fɔ masacɛ ye ko: «Ne bena saan joli le kɛ tugu, janko n bena taga n'ele ye Zeruzalɛmu? 36Ne sii sera saan bi seegi ma bii. Ne be se ka fɛnɲuman lɔn k'a bɔ fɛnjugu la wa? I ka baaraden be se ka diya bɔ dumuni ni minnifɛn na tugu wa? Ne be se ka dɔnkililabagaw kaan mɛn tugu wa? Mun na i ka baaraden bena taga kɛ doni ye masacɛ, ne matigi kunna? 37Ne bena taga n'i ye ɲafɛ dɔɔni Zurudɛn baji kɔfɛ. Mun na masacɛ b'o ɲɔgɔn kɛ ka ne boɲa? 38A to ne be kɔsegi, ka taga sa ne yɛrɛ ka dugu kɔnɔ, n facɛ ni n bamuso ka kaburu gɛrɛfɛ. Nga i ka baaraden Kimuyamu n dencɛ filɛ, ale bena jii tigɛ ni masacɛ, n matigi ye. Fɛɛn min ka d'i ye, i k'o kɛ a ye.» 39Masacɛ y'a fɔ ko: «Kimuyamu bena baa tigɛ ni ne ye. Fɛɛn min ka d'i ye, ne bena o le kɛ a ye. I mako mana kɛ fɛɛn o fɛɛn na, ne bena o kɛ i ye.»\n40Jama bɛɛ ye baa tigɛ ka ban tuma min na, ani masacɛ fana, a y'a bolo meleke Barizilayi la k'a fo ani ka duba kɛ a ye. O kɔ, Barizilayi kɔsegira soo.\nZuda kɔmɔgɔw ni Isirayɛliden tɔw be kɛlɛla\n41Masacɛ tagara Giligali, Kimuyamu tugur'a kɔ. O y'a sɔrɔ Zuda kɔmɔgɔw kɛlɛdenw bɛɛ ni Isirayɛliden tɔw taw tilan kelen tun ye masacɛ dɛmɛ ka Zurudɛn baji tigɛ. 42Isirayɛliden tɔw tagara masacɛ fɛ k'a fɔ a ye ko: «Mun na an balimaw Zuda kɔmɔgɔw nana banba ka masacɛ n'a ka somɔgɔw an'a ka kɛlɛdenw bɛɛ tigɛ Zurudɛn baji la, k'an to yen?» 43Zuda kɔmɔgɔw bɛɛ y'u jaabi ko: «An y'o kɛ bari an le ka surun masacɛ la. Mun na aw yɛrɛ be dimi o la? An ye masacɛ ka dumunifɛn dɔ dumu wa? Walima an ye fɛɛn dɔ minɛ wa?» 44Isirayɛliden tɔw y'u jaabi ko: «Masacɛ kɛra an ta ye ka tɛmɛ aw kan siɲɛ tan,e Dawuda yɛrɛ ye an ta ye. Mun na aw y'an dɔgɔya ten? An le kɔnna k'a fɔ ko an ben'a to an ka masacɛ be kɔsegi ka na.» Nga Zuda kɔmɔgɔw ka kuma tun ka fari ka tɛmɛ Isirayɛliden tɔw ta kan.


Zoz 10 AKKDC08 - Zeruzalɛmu masacɛ Adonisedɛki y'a mɛn - Bible Search\nZoz 9 Zoz 11\nKɛlɛba min kɛra Gabaŋɔn\n1Zeruzalɛmu masacɛ Adonisedɛki y'a mɛn ko Zozuwe ye Ayi minɛ k'a halaki pewu, ko a tun ye Zeriko n'a masacɛ kɛ cogo min na, ko a fana ye Ayi n'a masacɛ fana kɛ ten, ani ko Gabaŋɔnkaw bɛnna ni Isirayɛlidenw ye ani ko u be u cɛma. 2A n'a ka mɔgɔw siranna kosɔbɛ, bari Gabaŋɔn dugu tun ka bon i n'a fɔ masadugu, a tun ka bon ni Ayi ye, a kɔnɔ mɔgɔw bɛɛ tun ye cɛfariw ye. 3O la, Zeruzalɛmu masacɛ Adonisedɛki ye ciden bila k'a fɔ Eburɔn masacɛ Owamu ye, ani Yarimuti masacɛ Piramu, ni Lakisi masacɛ Yafiya, ani Egilɔn masacɛ Debiri ye ko 4u ka na ale fɛ, janko ka jɛn ka Gabaŋɔn kɛlɛ, ko bari u bɛnna ni Zozuwe ni Isirayɛlidenw ye. 5Amoriw ka masacɛ duuru nunu, minw ye Zeruzalɛmu masacɛ, ni Eburɔn ta, ni Yarimuti ta, ani Lakisi ta, ani Egilɔn ta, olu ye ɲɔgɔn lajɛn n'u ka kɛlɛdenw bɛɛ, ka taga Gabaŋɔn datugu, k'a daminɛ ka to k'a kɛlɛ.\n6Gabaŋɔnkaw ye cidenw bila ka ta'a fɔ Zozuwe ye Giligali ko: «Kana e ka baaradenw to u kelen, na joona k'an kisi! An dɛmɛ, bari amoriw ka masacɛ minw bɛɛ be kuluyɔrɔw la, olu ye ɲɔgɔn lajɛn an kama.» 7Zozuwe wilila Giligali ka taga, ale n'a ka kɛlɛdenw bɛɛ ani cɛfariw bɛɛ.\n8Masaba y'a fɔ Zozuwe ye ko: «Kana siran u ɲa fewu, bari ne y'u don i bolo, u si tena se ka lɔ i ɲafɛ.» 9Zozuwe ye suu bɛɛ kɛ taama na ka bɔ Giligali, ka taga bari u la. 10Masaba y'a kɛ amoriw barika dɛsɛra Isirayɛlidenw kɔrɔ, Isirayɛlidenw y'u kɛlɛ ka se u kɔrɔ kosɔbɛ, k'u gwɛn ka bɔ Gabaŋɔn ka tugu u kɔ Bɛtorɔn sira kan ka taga u faga fɔɔ Azeka ni Makeda faan fɛ.\n11K'u to boli la Isirayɛlidenw ɲa, sanbɛrɛbabaw tora ka bɔ Masaba fɛ ka jigi u kan, k'u to Bɛtorɔn jigijigi la fɔɔ ka taga se Azeka. U sara ten, bɛrɛ nunu ye mɔgɔ minw faga, olu cayara ni Isirayɛlidenw ye minw faga ni murujan ye. 12Loon min na Masaba tun ye amoriw don Isirayɛlidenw bolo, Zozuwe y'a fɔ Masaba ye Isirayɛlidenw ɲana ko:\n«Tile, i ka lɔ Gabaŋɔn sanfɛ!\nKalo, i ka lɔ Ayalɔn kɔkɛnɛ sanfɛ!»\n13- A kɛra ten, tile lɔra, kalo fana lɔra, fɔɔ Isirayɛli jama sera k'u dimi bɔ u juguw la. O koo nunu sɛbɛnnin te Mɔgɔtilennin ka sɛbɛ kɔnɔ wa? Tilegwangwan fɛ, tile lɔra. A ma teliya ka don, fɔɔ a ye tile kelen ɲɔgɔn kɛ. 14O loon nin ɲɔgɔn ma ye ka ye, a ɲɔgɔn fana tena ye tugu. O loon na, Masaba ye mɛnni kɛ adamaden fɛ, Masaba le tun be Isirayɛlidenw dɛmɛna kɛlɛ la. 15Zozuwe ni Isirayɛlidenw bɛɛ korila ka kɔsegi ka taga u sigiyɔrɔ la Giligali.\nZozuwe be se masacɛ duuru kɔrɔ\n16Ayiwa, masacɛ duuru nunu bolila ka dogo kuluwo dɔ kɔnɔ Makeda. 17Mɔgɔ dɔw nan'a fɔ Zozuwe ye ko u ye masacɛ duuru nunu dogonin ye kuluwo kɔnɔ Makeda. 18Zozuwe k'u ka kabakuru belebele dɔw kolonkolon k'u ton woo nin daa la ka mɔgɔ dɔw bila olu k'a kɔlɔsi. 19O kɔ, a y'a fɔ u ye ko: «Aw kana lɔ, aw ka taga ɲa k'aw juguw gwɛn, aw k'u kɛlɛ, aw k'u ɲa tigɛ, aw kana u to u be taga don u ka duguw kɔnɔ, bari, Masaba aw ka Ala y'u don aw bolo.» 20Zozuwe ni Isirayɛlidenw y'u kɛlɛ ka se u kɔrɔ k'u faga kosɔbɛ. Mɔgɔ minw sera ka boli olu tagara don u ka cɛfariduguw la. 21O kɔ, jama bɛɛ kɔsegira ka na Zozuwe fɛ u sigiyɔrɔ la Makeda ɲasuma na, mɔgɔ si yɛrɛ ma se ka foyi fɔ Isirayɛlidenw kama.\n22Zozuwe y'a fɔ ko u ka kuluwo nin dayɛlɛ ka masacɛ duuru nunu minɛ ka bɔ n'u ye, ka na n'u ye ale fɛ. 23U y'a kɛ ten, u ye masacɛ duuru nunu bɔ kuluwo kɔnɔ, ka na n'u ye a fɛ, o tun ye Zeruzalɛmu masacɛ ye, ni Eburɔn masacɛ, ani Yarimuti masacɛ, ni Lakisi masacɛ, ani Egilɔn masacɛ ye. 24U nana ni masacɛ nunu ye Zozuwe ɲakɔrɔ tuma min na, a ye Isirayɛlidenw bɛɛ wele. Kɛlɛdenw ɲamɔgɔ minw tun be taama n'a ye, a y'a fɔ olu ye ko: «Aw ye gwɛrɛ ka na aw seen la masacɛ nunu kaan kan.» Olu gwɛrɛla ka na u seen la u kaan kan. 25O kɔ, a y'a fɔ u ye ko: «Aw kana siran, aw jaa kana tigɛ. Aw k'aw jaa gwɛlɛya, ani ka barika don aw yɛrɛ la, bari Masaba bena aw juguw bɛɛ kɛ ten le aw be kɛlɛ la ni minw ye.» 26O kɔ, Zozuwe y'u faga k'u suuw ta k'u dulon yiri duuru kan, k'u dulonnin to yen fɔɔ wulafɛ. 27Wulafɛ, tilekun be ɲini ka don tuma min na, a y'a fɔ ko u k'u suu nunu jigi ka bɔ yiri nunu kan, k'u fili kuluwo nin kɔnɔ, u tun dogora min na. O kɔ, u ye kabakuru belebeleba dɔw ta k'u bila woo nin daa la. Halibi u be yen.\nWorodugu ɲafan duguw minɛko\n28O loon kelen na, Zozuwe ye Makeda dugu minɛ, k'a halaki pewu ni murujan ye. A ye dugu masacɛ halaki, ni dugu mɔgɔw bɛɛ, a ma mɔgɔ si to nii la. A ye Zeriko masacɛ kɛ cogo min na, a ye Makeda masacɛ kɛ ten fana.\n29O kɔ, Zozuwe ni Isirayɛlidenw bɛɛ lajɛnnin bɔra Makeda ka taga Libina, ka kɛlɛ daminɛ ni Libina dugu ye. 30Masaba ye dugu nin don Isirayɛlidenw bolo, n'a ka masacɛ. U ye dugu nin halaki ni murujan ye, dugu nin n'a kɔnɔ mɔgɔw bɛɛ, u yɛrɛ ma mɔgɔ si to nii la. Zozuwe tun ye Zeriko masacɛ kɛ cogo min na, a ye Libina masacɛ fana kɛ ten.\n31Zozuwe ni Isirayɛlidenw bɛɛ bɔra Libina ka taga Lakisi. U tagara sigi dugu nin daa la, k'a daminɛ k'a kɛlɛ. 32Masaba ye Lakisi don Isirayɛlidenw bolo, u sera u kɔrɔ a tile filanan loon. U y'a halaki ni murujan ye ani a kɔnɔ mɔgɔw i n'a fɔ u tun ye Libina kɛ cogo min na. 33O tuma na, Gezɛri masacɛ Oramu tun wilila ka na ko ale bena Lakisikaw dɛmɛ. Zozuwe y'ale n'a ka jama bɛɛ faga, mɔgɔ si ma to nii la.\n34Zozuwe ni Isirayɛlidenw bɛɛ bɔra Lakisi ka taga Egilɔn k'a datugu, k'a daminɛ k'a kɛlɛ. 35U ser'a kɔrɔ o loon kelen nin na yen, u y'a halaki ni murujan ye, dugu nin n'a kɔnɔ mɔgɔw bɛɛ. Zozuwe ye dugu nin halaki pewu o loon kelen nin na i n'a fɔ a tun ye Lakisi kɛ cogo min na.\n36O kɔ, Zozuwe ni Isirayɛlidenw bɛɛ bɔra Egilɔn ka taga Eburɔn, k'a daminɛ k'o kɛlɛ fana. 37U ye dugu nin minɛ, k'a halaki ni murujan ye, ka dugu masacɛ faga. A tun be dugu minw bɛɛ mara, u y'u bɛɛ halaki, u ma mɔgɔ si to nii la. A ye dugu n'a kɔnɔ mɔgɔw bɛɛ halaki pewu i n'a fɔ a tun ye Egilɔn dugu kɛ cogo min na.\n38O kɔ, u bɛɛ tɛmɛna ka taga Debiri dugu kama, u y'a daminɛ k'ale fana kɛlɛ. 39U ye dugu n'a masacɛ minɛ, a tun be dugu minw mara, ka olu minɛ k'u halaki ni murujan ye, k'u kɔnɔ mɔgɔw bɛɛ halaki pewu, Zozuwe ma mɔgɔ si to. A tun ye Libina dugu n'a masacɛ, ni Eburɔn kɛ cogo min na, a fana ye Debiri n'a masacɛ kɛ o cogo kelen na.\n40Zozuwe ye kuluyɔrɔ duguw kɛlɛ k'u bɛɛ minɛ, ani worodugu ɲafan fɛ taw, ni kulujukɔrɔ mara taw, ani yɔrɔjigijigininw taw, n'u masacɛw bɛɛ, k'u faga, a ma foyi to nii la. Fɛɛn minw bɛɛ be ninakili, a ye olu bɛɛ halaki pewu, ka kɛɲɛ ni Masaba ka fɔta ye, Isirayɛli ka Ala.\n41K'a ta Kadɛsi Barineya mara la fɔɔ Gaza, Zozuwe y'o yɔrɔ bɛɛ minɛ, ani Gosɛn mara bɛɛ fɔɔ ka taga se Gabaŋɔn. 42Zozuwe y'o masacɛ nunu, n'u ka maraw bɛɛ minɛ waati kelen bari, Masaba, Isirayɛli ka Ala tun b'a dɛmɛna kɛlɛ la. 43O kɔ, Zozuwe ni Isirayɛlidenw bɛɛ kɔsegira ka na Giligali u sigiyɔrɔ la.


Bɔk 29 AKKDC08 - «I ka kan ka koo min kɛ ka Arɔn n'a - Bible Search\nBɔk 28 Bɔk 30\nSarakalasebagaw sigiko u ka baara la\n1«I ka kan ka koo min kɛ ka Arɔn n'a dencɛw kɛ ne ka sarakalasebagaw ye, o filɛ nin ye. Fiɲɛ te tura kɛɲɛnin min na, i k'o minɛ, ani sagajigi fila, fiɲɛ te minw na, 2ka mugu ɲanaman kɛ ka buru dilan n'o ye, fununan kana don o la, ka mugu nɔɔni ni tulu ye k'a kɛ ŋɔmi ye, fununan kana sɔrɔ o fana na, ani furufuru, tulu funfunnin be minw kan, 3k'u don sinsin dɔ kɔnɔ k'u fara tura ni sagajigi fila nunu kan ka na n'u ye.\n4«O kɔ, i be na ni Arɔn n'a dencɛw ye Ɲɔgɔnkunbɛn fanibugu daa la ka jii kɛ k'u ko, 5ka fani nunu ta k'u don Arɔn kaan na: forocaba, ni sarakalasebagaw kuntigi ka fani n'a forocadennin, n'a ka fani yɛrɛ, ani disilafani, ka sarakalasebagaw kuntigi ka fani ka cɛsirilan kɛ k'a siri, 6ka fani meleke a kuun na, ka kuntigiya taamasiɲɛn nɔrɔ a la, 7ka tulu mɔnta ta k'a bɔn a kuun na. 8I k'a dencɛw wele ka forocabaw don olu fana kaan na, 9ka fani siri u kuun na. O kɔ, i ka Arɔn n'a dencɛw cɛ siri ni cɛsirilanw ye. Sarakalasebaara ka kɛ u ka baara ye, o ka kɛ landa ye min te dabila. I bena Arɔn n'a dencɛw bila ne ka baara la ten.\n10«I bena na ni tura nin ye Ɲɔgɔnkunbɛn fanibugu daa la. Arɔn n'a dencɛw k'u bolo la a kuun na. 11I ben'a kaan tigɛ ne Masaba ɲakɔrɔ Ɲɔgɔnkunbɛn fanibugu daa la, 12k'a joli dɔ ta k'o mɔn sarakabɔyɔrɔ nɔnkɔnw na n'i bolokunnaden ye, k'a tɔɔ bɛɛ bɔn sarakabɔyɔrɔ jukɔrɔ. 13Tulu min b'a nugu kan, i b'o bɛɛ bɔ, n'a biɲɛ yɔrɔ ɲanaman, n'a kɔkili fila n'u gɛrɛfɛtulu bɔ k'u jɛni sarakabɔyɔrɔ kan. 14Nga i ka tura nin sogo, n'a golo n'a boo jɛni jama ka sigiyɔrɔ kɔfɛ. Hakɛ yafa saraka lo.\n15«I bena sagajigi nunu kelen minɛ fana. Arɔn n'a dencɛw k'u bolo la a kuun na. 16I ben'a kaan tigɛ k'a joli ta k'a seriseri sarakabɔyɔrɔ faan bɛɛ kan, 17ka sagajigi nin sogo tigɛtigɛ k'a nugu n'a seenw ko, k'u la a sogo tigɛtigɛninw n'a kungolo kan, 18- k'a bɛɛ jɛni sarakabɔyɔrɔ kan. Saraka jɛnita lo, min be bɔ ne Masaba ye ka jɛni pewu. A kasa ka di n ye.\n19«I bena sagajigi filanan minɛ. Arɔn n'a dencɛw k'u bolow la a kuun na. 20I ben'a kaan tigɛ k'a joli dɔ ta k'a mɔn Arɔn n'a dencɛw kinibolo tulo dakun na, ani u kinibolo bolokunnadenba, n'u kinibolo senkunnadenba la, ka dɔ seriseri sarakabɔyɔrɔ faan bɛɛ kan. 21Joli min be sarakabɔyɔrɔ kan, i k'o dɔ ta, ani tulu mɔnta, k'u seriseri Arɔn n'a ka faniw kan, n'a dencɛw n'u ka faniw kan. O la, Arɔn n'a dencɛw, n'u ka faniw be kɛ ne Masaba taw ye.\n22«I ka sagajigi nin tulu ta, n'a kukala,f n'a kɔnɔnatulu, n'a biɲɛ yɔrɔ ɲanaman, n'a kɔkili fila n'u gɛrɛfɛtulu, n'a kinibolo woto. O saraka nin ye sarakalasebagaw ka baara daminɛ ta ye. 23Fununan te buru minw na n'u bilanin be ne Masaba ɲakɔrɔ, i ka olu kelen ta sinsin kɔnɔ, ani ŋɔmi kuun kelen, min dilanna ni tulu ye, ani furufuru kelen. 24I b'o bɛɛ don Arɔn n'a deenw bolo k'u fifa ne Masaba ɲakɔrɔ k'o bɔ saraka ye. 25O kɔ, i b'o minɛ u bolo, k'u ni saraka jɛnita jɛni sarakabɔyɔrɔ kan. A kasa ka di n ye. Saraka lo, min ka kan ka jɛni pewu ne Masaba ye. 26Sagajigi min bɔra saraka ye Arɔn nunu donwaati la u ka baara la, i k'o disi ta k'a fifa ne Masaba ɲakɔrɔ, o bena kɛ i niyɔrɔ ye. 27Sagajigi nin disi n'a woto, minw tun fifara ne ɲakɔrɔ, i k'a fɔ k'olu ye ne Masaba ta ye. 28O bena kɛ u niyɔrɔ ye tuma bɛɛ ka bɔ Isirayɛlidenw fɛ. Isirayɛlidenw bena to k'o bɔ u ka jɛnɲɔgɔnya sarakaw la, k'a di ne, Masaba ma.\n29«Arɔn ka sarakalasefaniw bena kɛ a kɔmɔgɔw ta ye, olu mɔnlon ni tulu ye ka don baara nin na, u k'o don. 30Arɔn dencɛ min ben'a nɔɔ ta o baara la, n'a bena don Ɲɔgɔnkunbɛn fanibugu kɔnɔ ka baara kɛ Yɔrɔ Senuman na, a k'o faniw don tile wolonwula kɔnɔ.\n31«Sagajigi min bɔra sarakalasebagaw donwaati la u ka baara la, i k'o sogo ta k'a tobi yɔrɔ saniyanin na. 32Arɔn n'a dencɛw k'o sagasogo nin ɲimi Ɲɔgɔnkunbɛn fanibugu daa la, ani buru minw be sinsin kɔnɔ. 33Fɛɛn minw kɛra saraka ye kojuguw yafa kama, u donwaati la ka kɛ ne Masaba ka sarakalasebagaw ye, u k'o dumu. Nga mɔgɔ wɛrɛ man kan k'u dumu, bari ne Masaba ta lo. 34N'o saraka sogo, walima n'o buru tɔɔ sira, i k'a jɛni. A man kan ka dumu, bari ne Masaba ta lo.\n35«Ne ye min bɛɛ fɔ i ye, i k'o bɛɛ kɛ Arɔn n'a dencɛw ye. K'u don o baara la, i k'o koo kɛ tile wolonwula kɔnɔ. 36I bena tura kelen faga loon o loon k'o kɛ hakɛ yafa saraka ye janko hakɛ ka se ka yafa, ka sarakabɔyɔrɔ saniya k'a mɔn ni tulu ye k'a kɛ ne ta ye. 37I bena to k'a saniya loon o loon fɔɔ tile wolonwula, a be kɛ ne ta ye. Sarakabɔyɔrɔ bena kɛ fɛɛn ye min saniyanin be kosɔbɛ. Fɛɛn o fɛɛn mana maga a la, o bena sa.\nLoon o loon sarakaw\n38«I ka kan ka sankelensaga fila bɔ saraka ye ne ye sarakabɔyɔrɔ kan loon o loon, o kana dabila fewu. 39I bena kelen bɔ sɔgɔma, ka kelen bɔ wulafɛ, tilekun dontuma na. 40I ka mugu tɛntɛnnin kilo saba, ni olivutulu litiri kelen ni tilan ta, k'u ɲagami ɲɔgɔn na, k'o ni sagaden fɔlɔ bɔ ɲɔgɔn fɛ, ani duvɛn litiri kelen ni tilan. 41I ka sagaden dɔ nin fana bɔ ten wulafɛ, tilekun dontuma na, ka mugu, ni olivutulu, ani duvɛn fara a kan i n'a fɔ sɔgɔma ta. Saraka jɛnita lo ne Masaba ye, a kasa ka di. 42Aw kɔmɔgɔw bɛɛ ka kan k'o saraka jɛnita bɔ loon o loon Ɲɔgɔnkunbɛn fanibugu daa la ne Masaba ɲakɔrɔ. Ne bena i kunbɛn o yɔrɔ la le ka kuma i fɛ. 43Ne bena Isirayɛlidenw fana kunbɛn o yɔrɔ la le, o yɔrɔ bena kɛ ne ta ye ne ka nɔɔrɔ barika la. 44Ne bena sɔn Ɲɔgɔnkunbɛn fanibugu ni sarakabɔyɔrɔ ma k'o kɛ n ta ye, ka Arɔn n'a deenw fana kɛ ne taw ye, janko u ka sarakalasebaara kɛ ne ye. 45O tuma na, ne bena sigi Isirayɛlidenw cɛma ka kɛ u ka Ala ye. 46U ben'a lɔn ko ne ye Masaba u ka Ala ye, min y'u bɔ Ezipiti jamana na, janko n ka se ka sigi u cɛma. Ne ye Masaba le ye, u ka Ala.


Lok 2nan 34 AKKDC08 - Zoziyasi tun ye saan seegi sɔrɔ - Bible Search\nLok 2nan 33 Lok 2nan 35\nLok 2nan 34\nZoziyasi be Ala ka koo lalaga\n(Mas 2nan 22.1-2; 23.4-20)\n1- Zoziyasi tun ye saan seegi sɔrɔ ka sɔrɔ ka sigi masaya la. A ye saan bi saba ni kelen kɛ masaya la Zeruzalɛmu. 2A ye koɲuman kɛ Masaba ɲakɔrɔ. A y'a bɛma Dawuda ka kɛwaliw ɲɔgɔn kɛ. A ma jɛngɛ kinibolo fɛ, walima numanbolo fɛ.\n3A ka masaya saan seeginan na, o y'a sɔrɔ denmisɛn lo halibi, a y'a daminɛ k'a bɛma Dawuda ka Ala ɲini. A saan tan ni filanan na, a y'a daminɛ ka sɔnnikɛyɔrɔw, ni *Asera jaaw, ani joo lɛsɛninw, ni jaa nigɛlamanw bɔ Zeruzalɛmu dugu ni Zuda mara kɔnɔ k'o yɔrɔw saniya. 4- U ye *Baali sɔnyɔrɔw ci a ɲana. Wusulan jɛniyɔrɔ minw tun b'o sanfɛ, a ye olu cɛn, ka Asera jaaw kari, ka joo lɛsɛninw ni jaa nigɛlamanw cɛn k'u kɛ buguri ye, k'o ta ka ta'a seriseri u sɔnbagaw kaburuw kan. 5- A ye murutigiw kolow jɛni u ka sarakabɔyɔrɔ nunu kan, ka Zeruzalɛmu dugu ni Zuda mara saniya ten. 6A tɛmɛna ka taga Manase ni Efarayimu ani Simeyɔn mara duguw la fɔɔ ka taga se Nɛfutali mara la, ani o gɛrɛfɛmaraw la, 7ka sarakabɔyɔrɔw ci, ka Asera jaaw kari, ka joow ci bugubugu, ka wusulan jɛniyɔrɔw bɛɛ tigɛtigɛ Isirayɛli mara yɔrɔ bɛɛ la. O kɔ, a kɔsegira Zeruzalɛmu.\nU be sariyasɛbɛ ye\n(Mas 2nan 22.3-10)\n8Zoziyasi ka masaya saan tan ni seeginan na, o y'a sɔrɔ jamana ni Ala ka soo saniyara ka ban minkɛ, a ye Asaliyawu dencɛ Safan ni dugutigi Maaseyawu ci, ani Yowaazi dencɛ Yowa min be masacɛ ka sɛbɛko kunna, k'u ka taga Masaba a ka Ala ka soo lalaga. 9Olu tagara sarakalasebagaw kuntigi Ilikiyawu fɛ ka wari d'a ma, mɔgɔw tun nana min di Ala ka soo kɔnɔ. Levi kɔmɔgɔ daa kɔlɔsibagaw tun ye min sɔrɔ Manase ni Efarayimu mara mɔgɔw fɛ, ani Isirayɛli mara mɔgɔ tɔw bɛɛ fɛ, ani Zuda ni Bɛnzamɛn mara mɔgɔw bɛɛ, ani Zeruzalɛmukaw fɛ. 10U y'a di baarakuntigiw ma. Olu fana y'a di Masaba ka soo lalagabagaw ma, janko u k'a lalaga k'a labɛn. 11U ye wari di yirilɛsɛbagaw ni solɔbagaw ma fana, janko u ka kabakuru lɛsɛninw san, ani yiriw, k'o kɛ boonw banabiriw ye, Zuda mara masacɛw ye minw to u cɛnna. 12Mɔgɔ nunu ye baara nin kɛ ni tilenninya ye. Levi kɔmɔgɔw Yaati ni Abadiyawu ka bɔ Merari fadenyabolo la, ani Zakariya ni Mesulamu ka bɔ Keyati fadenyabolo la, olu tun be baarakɛla nunu kɔlɔsi. Levi kɔmɔgɔw bɛɛ tun be se fɔli la kosɔbɛ. 13Olu tun be donitabalaw ni baarakɛla sifaw bɛɛ kunna. Levi kɔmɔgɔ dɔw tun ye sɛbɛnnikɛlaw ye, dɔw tun ye sariya karamɔgɔw ni daa kɔlɔsibagaw ye.\n14Mɔgɔw tun tagara ni wari min ye Masaba ka soo kɔnɔ, u tun be bɔra n'o ye tuma min na, sarakalasebaga Ilikiyawu ye Masaba ka sariyasɛbɛ ye, Musa tun ye min di. 15A y'a fɔ sɛbɛnnikɛla Safan ye ko: «Ne ye sariyasɛbɛ ye Masaba ka soo kɔnɔ.» A y'a di Safan ma. 16Safan fana tagara ni sɛbɛ nin ye masacɛ fɛ, k'a fɔ a ye ko: «Baara min bɛɛ tun kalifara i ka dakɔrɔsigiw ma, u b'a bɛɛ kɛra. 17Wari min tun be Masaba ka soo kɔnɔ, u y'a di baaraɲamɔgɔw ni baarakɛlaw ma.» 18O kɔ, sɛbɛnnikɛla Safan y'a fɔ masacɛ ye ko: «Sarakalasebaga Ilikiyawu ye sɛbɛ dɔ di ne ma.» A ye sɛbɛ nin yɔrɔ dɔ kalan masacɛ ɲana.\nZoziyasi be taga kiramuso ɲininga\n(Mas 2nan 22.11-20)\n19Masacɛ ye sariyasɛbɛ kɔnɔnakuma mɛn tuma min na, a y'a ka faniw faran dusukasi bolo. 20A ye Ilikiyawu ci, ani Safan dencɛ Ayikamu, ni Mika dencɛ Abidɔn, ani sɛbɛnnikɛla Safan, ni masacɛ ka dakɔrɔsigi Azaya k'a fɔ u ye ko: 21«Aw ye taga Masaba ɲininga ne, ni Isirayɛli ni Zuda mara mɔgɔ tɔw ye, sɛbɛ nin kɔnɔnakuma koo la u ye min ye. Bari Masaba diminin be an kɔrɔ kosɔbɛ, sabu an faaw ma Masaba ka kuma bato, min be sɔrɔ sɛbɛ nin kɔnɔ, u ma taama ka kɛɲɛ n'o ye.»\n22Masacɛ tun ye Ilikiyawu ni mɔgɔ minw woloma k'u ci, olu tagara kiramuso Ulida fɛ. Asira deen Tokati dencɛ Salumu ka muso tun lo. Salumu tun ye faniw kɔlɔsibaga ye Ala ka soo kɔnɔ. Muso nin tun be Zeruzalɛmu cinkura la. Masacɛ ye min fɔ u ye, u y'o fɔ a ye. 23Muso nin y'a fɔ u ye ko: «Masaba, Isirayɛli ka Ala y'a fɔ ko: Mɔgɔ min y'aw ci ne fɛ, aw k'a fɔ a ye ko: 24‹Masaba y'a fɔ ko: Danga minw bɛɛ koo fɔra sɛbɛ nin kɔnɔ Zuda masacɛ ɲana, ne ben'a kɛ o bɔnɛ be se yɔrɔ nin, n'a kɔnɔ mɔgɔw ma 25U banna ne la ka taga wusulan jɛni batofɛn wɛrɛw ye, ka ne dusu dimi n'u ka dilanfɛnw bɛɛ ye minkɛ, ne ka dimi bena se yan yɔrɔ nin na, dimi nin tena ban.› 26Zuda mara masacɛ min y'aw ci ka na Masaba ɲininga, aw k'a fɔ a ye ko: ‹I ye kuma min mɛn, Masaba, Isirayɛli ka Ala ko: 27Ne Ala kumana yan yɔrɔ nin n'a kɔnɔ mɔgɔw kama ka min fɔ, i y'o mɛn tuma min na, i dusu kasira, i y'i yɛrɛ majigi ne ɲakɔrɔ. I y'i yɛrɛ majigi ne ɲakɔrɔ k'i ka faniw faran, ani ka kasi ne ɲakɔrɔ minkɛ, ne ye mɛnni kɛ. Ne Masaba le ko ten. 28O la, ne ben'a to i be sa fɔlɔ, i suu ka don hɛrɛ la. Ne bena bɔnɛ min bɛɛ lase yan yɔrɔ nin, n'a sigibagaw ma, i ɲaa tena la o kan.› »\nCidenw segira ka taga o jaabili fɔ masacɛ ye.\nZoziyasi be layidu ta Ala ye tugu\n(Mas 2nan 23.1-3)\n29Masacɛ ye cira bila ka Zuda mara cɛkɔrɔbaw, ni Zeruzalɛmu taw bɛɛ lajɛn a fɛ. 30O kɔ, a tagara Masaba ka soo ni Zuda mara mɔgɔw bɛɛ ye, ani Zeruzalɛmukaw bɛɛ, ni sarakalasebagaw, ani Levi kɔmɔgɔw, ni jama bɛɛ, denmisɛn fara mɔgɔkɔrɔba kan. U tun ye Layidusɛbɛ min sɔrɔ Masaba ka soo kɔnɔ, a y'o kalan u ye. 31Masacɛ lɔr'a ka tutunan gɛrɛfɛ min be Masaba ka soo daa la ka layidu ta Masaba ɲakɔrɔ, ko ale bena tugu Masaba kɔ, k'a ka fɔta, n'a ka sariya, n'a ka koo latigɛninw bato n'a dusu bɛɛ ye, ani ka sɛbɛ nin kɔnɔnakuma bato.\n32O kɔ, mɔgɔ minw bɛɛ tun be Zeruzalɛmu, ani Bɛnzamɛn mara la, a ye olu niin don o layidu nin na. Zeruzalɛmukaw y'o kɛ ka kɛɲɛ ni Ala u faaw ka Ala ka layidu ye. 33Zoziyasi ye joow bɛɛ bɔ Isirayɛlidenw ka jamana yɔrɔ bɛɛ la, k'a kɛ Isirayɛlidenw bɛɛ ye Masaba u ka Ala bato. Ka Zoziyasi to sii la, u ma u kɔɔ sin Masaba u faaw ka Ala ma.


Kɛw 26 AKKDC08 - O tuma na, Agiripa y'a fɔ Pɔli ye ko - Bible Search\nKɛw 25 Kɛw 27\nPɔli b'a ka koo ɲafɔ Agiripa ye\n1O tuma na, Agiripa y'a fɔ Pɔli ye ko kuma b'a bolo. Pɔli y'a bolo wili k'a fɔ ko: 2«Masa Agiripa, ne b'a fɔ ko ne dagamuna bari ne sera ka lɔ ele ɲafɛ bii ka n ka koow ɲafɔ i ye. Zuwifuw ye minw bɛɛ fɔ ka la ne kan, n bena o ɲafɔ i ye. 3N dagamuna bari e b'an zuwifuw ka landaw bɛɛ lɔn, sɔsɔli minw b'an cɛ Alasira koo la, i b'o bɛɛ lɔn. O la, ne b'i daali e ka muɲu ka ne lamɛn.\n4«Ayiwa, zuwifuw bɛɛ be ne jogo lɔn kabini ne kanbelenman n ka siya cɛma, ani Zeruzalɛmu. 5- An ka Alasira la, *Fariziɲɛw le ka Alabatocogo ka gwɛlɛ. Olu yɛrɛ b'a lɔn a mɛnna ko ne tun ye Fariziɲɛŋana ye. U be se k'a fɔ ni tiɲɛ, walima galon lo. 6Ala y'a daa di an faaw ma koo min na, ne jigi b'o kan minkɛ, o kama lo ne be kitira bii. 7An ka siya bɛɛ jigi b'a kan ko Ala y'a daa di koo min na k'o bena kɛ. O kama u jijanin be ka to ka Ala bato suu fara tile kan. Masa Agiripa, jigi min be ne fɛ, o kama zuwifuw be ne jalakira. 8Aw zuwifuw be se k'a fɔ cogo di ko Ala te se ka suuw kunun?\n9«Ne kɔni tun y'a miiri ko ne tun ka kan ka koo bɛɛ kɛ waasa Nazarɛtika Yezu tɔgɔ ka tunu. 10Ne tun y'o baara daminɛ Zeruzalɛmu. Ne yɛrɛ tun ye mɔgɔ caaman minɛ k'u don kaso la, bari sarakalasebagaw kuntigiw tun y'o see di ne ma. O kasoden nunu fagako tun ka di ne ye fana. 11- Tuma caaman, ne tun be taga u tɔɔrɔ kalansow kɔnɔ, ka caaman wajibiya u k'a fɔ k'u ma la Yezu la. Dimi kosɔn, n tun be taga hali dugu wɛrɛw la k'ale Yezu kɔmɔgɔw tɔɔrɔ.\n12«Ne tun be tagara Damasi loon dɔ la. Sarakalasebagaw kuntigiw le tun y'o sira di n ma. 13Masa Agiripa, ka ne to sira kan tilegwan fɛ, ne ye yeelenba dɔ bɔtɔ ye sanfɛ ka na ne ni n taamaɲɔgɔnw bɛɛ lamini. Yeelen nin tun ka bon ka tɛmɛ. 14An bɛɛ benna. Ne ye kumakan dɔ mɛn eburukan na ko: ‹Sayuli, Sayuli, mun na i be ne tɔɔrɔla ten? I man'a kɛ cogo o cogo, i te se ka bɔsi ne la, i n'a fɔ misi te se ka bɔsi a tigi la cogo min na.› 15Ne ye kumakan nin jaabi ko: ‹E ye jɔn ye, Matigi?› A ko: ‹Ne Yezu lo i be min tɔɔrɔla. 16Nga, wili ka lɔ i seen kan. Ne ye n yɛrɛ yira e la waasa e ka kɛ ne ka baarakɛla ye, n ye koo min yira i la, i k'o lakali mɔgɔ tɔw ye, ani e bena min ye kɔfɛ fana, i k'o bɛɛ lakali. 17Ne bena i kisi zuwifuw, ni siya wɛrɛw ma. Bari ne b'a fɛ k'i ci olu le fɛ, 18- k'u ɲaa yɛlɛ u ka dibidibikow dabila, k'u sama ka bɔ Sutana bolo k'u ɲasin Ala ma. N'u lara ne la, u ka hakɛw bena yafa, u bena sigiyɔrɔ sɔrɔ Ala ka mɔgɔw cɛma.›\n19«Ayiwa masa Agiripa, kabini o waati, yelifɛn min yirala ne la ka bɔ sankolo la, ne ma se k'o sɔsɔ. 20- Ne y'a daminɛ ka Damasikaw waaju fɔlɔ, ani Zeruzalɛmukaw, ka Zude mara bɛɛ waaju, ani siya wɛrɛw. N y'u waaju k'a fɔ u ye k'u ka kan ka nimisa ka faran u ka kojuguw la ka segi Ala ma, ka kɛwaliɲumanw kɛ minw b'a yira k'u nimisara ka faran u ka kojugu la. 21O kama lo zuwifu dɔw nana n sɔrɔ Alabatosoba kɔnɔ ka n minɛ, u tun b'a fɛ ka n faga. 22Nga Ala ka dɛmɛ sababu la, halibi ne be yen, ka se ka tiɲɛ fɔ setigiw ni fantanw ye. Kiraw ni Musa nunu tun y'a fɔ ko min bena kɛ, ne ma dɔ fɔ ka tɛmɛ olu ta kan. 23- U ko Ala ka Mɔgɔ wolomanin bena tɔɔrɔ ka sa, ko ale lo bena kɛ suu fɔlɔ ye ka kunun ka an zuwifuw ka siya, ani siya tɔw kisi.»\nPɔli b'a fɛ Agiripa ka la Yezu la\n24Ka Pɔli to a ka kuma ɲafɔ la, Fɛsitusi pɛrɛnna a kan ko: «E kuun te yen wa? I ye kalan kɛ fɔɔ ka taga kɛ fatɔ ye kɛ!» 25Pɔli y'a jaabi ko: «Kɔrɔ Fɛsitusi, faa te n na. N be kuma minw fɔra, tiɲɛkumaw lo. Fatɔkumaw tɛ. 26Ne b'o koow fɔra masa min ye, a b'o lɔn, hali a kelen ma dogo a ma, n lanin b'o la. Bari o koow ma kɛ yɔrɔdogonin na. 27Masa Agiripa, e lanin be kiraw ka kuma fɔninw na wa? Ne y'a lɔn ko i lanin b'u la.» 28Agiripa ko a ma: «A tora dɔɔni i be ne kɛ Krista ka mɔgɔ ye.» 29Pɔli y'a jaabi ko: «A kɛra waatisurun ye wo, a kɛra waatijan ye wo, ne kɔni b'a ɲini Ala fɛ, a kana dan e kelen ma, nga minw bɛɛ be ne lamɛnna bii, ko ne be cogo min na ten, aw bɛɛ ka kɛ ten. Nga jɔrɔkɔ kana kɛ aw la.»\n30Masacɛ wilila, ani lasigiden, ni Berenisi ani mɔgɔ minw bɛɛ tun siginin be ni olu ye. 31U tagara kɔfɛ ka to k'a fɔ ɲɔgɔn ye ko: «Cɛɛ nin ma foyi kɛ min b'a fagakun bɔ, walima k'a don kaso la.» 32Agiripa y'a fɔ Fɛsitusi ye ko: «Cɛɛ nin ko Ɔrɔmu masacɛ niin ka don koo nin na minkɛ, o lo. N'o tɛ, a ka kan ka bila.»


Luka 22 AKKDC08 - *Buru funubali ɲanagwɛ, min tɔgɔ ko - Bible Search\n(Mat 26.1-5,14-16; Mar 14.1-2,10-11)\n1*Buru funubali ɲanagwɛ, min tɔgɔ ko *Hɔrɔnya ɲanagwɛ fana, o tun surunyana. 2Sarakalasebagaw kuntigiw ni sariya karamɔgɔw bena se ka Yezu faga cogo min na ni jama ma bɔ a kala ma, u tun b'o cogo ɲinina bari u tun be siran ko jama bena muruti.\nZuda ka kɛta\n3O tuma na, Zuda min be wele Isikariyɔti n'o ye kalanden tan ni fila nunu dɔ ye, Sutana y'a daminɛ k'o hakili yɛlɛma. 4A tagar'a fɔ sarakalasebagaw kuntigi ni Alabatosoba kɔlɔsibagaw kuntigiw ye ko cogo b'ale fɛ ka Yezu don u bolo. 5O diyara u ye kosɔbɛ. U bɛnn'a la k'u bena wari hakɛ dɔ d'a ma. 6Zuda sɔnna. A y'a daminɛ ka cogoɲuman ɲini waasa k'a don u bolo ni jama ma bɔ a kala ma.\nYezu b'a ka kalandenw fila ci\n(Mat 26.17-19; Mar 14.12-16)\n7*Buru funubali ɲanagwɛ loon nana se. Sagaden tun ka kan ka faga o loon ka kɛ *Hɔrɔnya ɲanagwɛ saraka ye. 8Yezu y'a fɔ Piyɛri ni Zan ye k'u ka taga Hɔrɔnya ɲanagwɛ dumuni labɛn u ye.\n9U y'a ɲininga ko: «I b'a fɛ an k'o labɛn yɔrɔ jumɛn?»\n10A y'u jaabi ko: «Aw dontɔ dugu kɔnɔ, aw ni cɛɛ dɔ bena ɲɔgɔn kunbɛn, duun fanin be jii la a kunna. Aw ka tugu o cɛɛ nin kɔ. N'a donna luu min kɔnɔ, aw ye don yen, 11k'a fɔ o lutigi ye ko karamɔgɔ ko a n'a ka kalandenw bena Hɔrɔnya ɲanagwɛ dumuni kɛ boon min kɔnɔ, k'o be min. 12A bena bonba dɔ yira aw la sangaso la. An mako bena se fɛɛn minw ma, o bɛɛ b'a kɔnɔ. Aw ka ɲanagwɛ dumuni nin labɛn o yɔrɔ la.»\n13Piyɛri ni Zan tagara. Yezu tun y'a fɔ u ye cogo min na, a kɛra ten fana. U ye Hɔrɔnya ɲanagwɛ dumuni labɛn yen.\n(Mat 26.26-29; Mar 14.22-25; Kor fɔlɔ 11.23-26)\n14Dumuni kɛtuma sera minkɛ, Yezu n'a ka ciden tan ni fila sigira dumuni na. 15A y'a fɔ u ye ko: «Ne tun b'a fɛ kosɔbɛ ka *Hɔrɔnya ɲanagwɛ nin dumuni kɛ n'aw ye sanni ne be tɔɔrɔ, 16bari ne b'a fɔ aw ye ko ne tena Hɔrɔnya ɲanagwɛ wɛrɛ dumuni kɛ tugu fɔɔ a dumukun ka dafa Ala ka masaya kɔnɔ.» 17O tuma na, a ye duvɛn ta ka barika la Ala ye k'a fɔ ko: «Aw k'a minɛ k'a min, 18bari ne b'a fɔ aw ye ko ne tena duvɛn min tugu ni Ala ka masaya ma se.»\n19O kɔ, Yezu ye buru ta ka barika la Ala ye. A y'a tilantilan k'a d'u ma k'a fɔ ko: «Nin ye ne fari ye [min bena kɛ saraka ye aw ka nafa kosɔn. Aw ye to ka nin kɛ k'aw hakili to ne la.» 20Dumuni kɛnin kɔ, a ye duvɛn fana ta ka barika la Ala ye. A y'a di u ma k'a fɔ ko: «Nin ye ne joli ye, Ala be jɛnɲɔgɔnyakura sigi ni min ye. O joli nin bena bɔn aw ka nafa kosɔn.]\nYezu b'a janfabaga koo fɔ\n(Mat 26.20-25; Mar 14.17-21)\n21«Mɔgɔ min bena ne don mɔgɔjuguw bolo, o tigi be dumuni kɛra ni ne ye. 22Tiɲɛ lo, Mɔgɔ Dencɛ bena sa i n'a fɔ a latigɛra cogo min na, nga min ben'a don u bolo, bɔnɛ bena o tigi sɔrɔ.»\n23Kalandenw y'a daminɛ ka ɲɔgɔn ɲininga k'o bena kɛ jɔn ye u cɛma.\nƝamɔgɔ ka kɛ i n'a fɔ jɔɔn ye\n(Mat 18.1; 20.25-28; Mar 9.34; 10.42-45)\n24- Kalandenw y'a daminɛ ka ɲɔgɔn sɔsɔ kosɔbɛ, bari u tun b'a fɛ k'a lɔn ni mɔgɔ min ye ɲamɔgɔ ye u cɛma. 25Yezu y'a fɔ u ye ko: «Siyaw ka masacɛw be kuntigiyakow kɛ tɔw la, ani fanga be minw bolo, olu b'a fɛ u k'u tɔgɔɲuman fɔ. 26- Nga aw ta man kan ka kɛ ten. Mɔgɔ min ye mɔgɔbaba ye aw cɛma, o tigi k'a yɛrɛ kɛ i n'a fɔ aw bɛɛ la dɔgɔ. Fanga be min bolo, o tigi k'a yɛrɛ kɛ aw ka baaraden ye. 27- Mɔgɔ min be dumuni labɛnna an'a be di min ma wo, jɔn le ye mɔgɔbaba ye u fila cɛma? Dumuni be di min ma, o tɛ wa? Ayiwa, ne be aw cɛma i n'a fɔ jɔɔn.\n28«Aw kɔni muɲuna ka to ne fɛ n ka sigɛnw waati la. 29O le y'a to, ne Faa ye masaya di ne ma cogo min na, ne fana b'a di aw ma ten, 30- janko aw ka dumuni kɛ ka minni kɛ ne ka masaya la, ani ka sigi masasigilanw kan ka Isirayɛli ka deen tan ni fila kɔmɔgɔw kiti.»\n31Yezu y'a fɔ ko: «Simɔn, Simɔn, Sutana ye sira ɲini waasa k'i yuguyugu i n'a fɔ mɔgɔ be mugu tɛntɛn cogo min na, 32nga, ne ye Ala daali i ye waasa i ka lanaya kana cɛn. N'i segira ne ma tuma min na, e k'i tɔɲɔgɔnw dɛmɛ.»\n33Piyɛri y'a fɔ a ye ko: «Matigi, hali ni ne ka kan ka fara i kan u k'an don kaso la, walima u k'an faga, ne be sɔn.»\n34Nga Yezu y'a fɔ a ye ko: «Piyɛri, ne b'a fɔ i ye ko dondo tena kasi bii n'i m'a fɔ ko i te ne lɔn fɔɔ siɲɛ saba.»\nYezu ko ni kɛlɛkɛminan te min fɛ, o ka dɔ san\n35- O kɔ, Yezu y'a fɔ a ka kalandenw ye ko: «Ne y'aw ci tuma min na k'a fɔ aw ye ko aw kana taga ni wari ni dugutagaminan ani sanbara ye, fɛɛn dɔ ye aw dɛsɛ wa?»\nU y'a jaabi ko foyi m'u dɛsɛ. 36A y'a fɔ u ye tugu ko: «Nga sisan, ni wari be min fɛ, a k'a ta. O cogo kelen la fana, ni dugutagaminan be min fɛ, a k'a ta. Ni murujan te min fɛ, a k'a ka nɛnɛdeleke feere ka dɔ san. 37- Ne b'a fɔ aw ye, Ala ka kuma ye min fɔ ne ka koo la ko: ‹U y'a jati kojugukɛlaw dɔ ye,› wajibi lo o ka kɛ. Ayiwa, o tuma surunyana.»\n38Kalandenw y'a fɔ a ye ko: «Matigi, murujan fila filɛ.»\nA y'u jaabi k'o ka ɲi ten.\nYezu be taga Ala daali kulu dɔ kan\n(Mat 26.36-41; Mar 14.32-38)\n39Yezu bɔra ka taga Olivuyirikulu kan i n'a fɔ a tun be deli ka taga cogo min na. A ka kalandenw tugura a kɔ. 40A sera o yɔrɔ la tuma min na, a y'a fɔ u ye ko: «Aw ka Ala daali waasa aw kana don kɔrɔbɔli la.»\n41O kɔ, a bɔra u kɔrɔ dɔɔni ka se bɛrɛ filiko kelen jaɲa ma. A y'a kunbiri gwan k'a daminɛ ka Ala daali ko: 42«Ne Faa, n'i b'a fɛ, i ka ne kisi tɔɔrɔ nin ma, nga ne sago kana kɛ fɔɔ e sago.» [ 43O tuma na, mɛlɛkɛ dɔ bɔra sankolo la k'a yɛrɛ yira a la, ka barika don a la. 44Yezu nii tɔɔrɔnin tun bɛ. A ye dɔ fara Ala daali kan. A wasiji ɲaa kɛra i n'a fɔ joli n'o be tɔnitɔni duguma.]\n45A ye Ala daali ka ban tuma min na, a wilila ka segi ka na kalanden nunu fɛ ka u sɔrɔ sinɔgɔ la ɲanafinkojugu bolo. 46A y'a fɔ u ye ko: «Mun na aw be sinɔgɔ? Aw ye wili ka Ala daali waasa aw kana don kɔrɔbɔli la.»\n(Mat 26.47-55; Mar 14.43-49; Zan 18.2-11)\n47Ka Yezu to kuma na, Zuda min tun ye kalanden tan ni fila nunu dɔ ye, ale bilara jama ɲa ka na. A gwɛrɛla Yezu la ko a b'a fo. 48Nga Yezu y'a fɔ a ye ko: «Zuda, i be Mɔgɔ Dencɛ don mɔgɔjuguw bolo ni foli le ye wa?»\n49Mɔgɔ minw tun be ni Yezu ye, koo min bena kɛ, olu y'o faamu minkɛ, u ye Yezu ɲininga ko: «Matigi, an ka murujanjanw ta u kama wa?» 50U dɔ ye sarakalasebagaw kuntigiba ka baaraden kinibolo tulo caron.\n51Nga Yezu y'u jaabi ko: «Aw k'a dan nin ma.» A magara o jɔncɛ tulo la k'a kɛnɛya.\n52O kɔ, sarakalasebagaw kuntigiw ni Alabatosoba kɔlɔsibagaw kuntigiw ani cɛkɔrɔba minw tun tagara k'u b'a minɛ, a y'a fɔ olu ye ko: «Aw nana ne kama ni murujanjan ni berew ye i n'a fɔ ne ye benkannikɛla ye. 53- Ne tun be n'aw ye loon o loon Alabatosoba kɔnɔ waati min na, aw ma ne minɛ, nga sisan ye aw ka waati ni dibi ka setigiya tuma ye.»\n(Mat 26.57-58; Mar 14.53-54; Zan 18.12-18)\n54U ye Yezu minɛ ka taga n'a ye sarakalasebagaw kuntigiba ka luu kɔnɔ. Piyɛri tugura u kɔɔ ka furancɛba to u ni ɲɔgɔn cɛ. 55Mɔgɔw tun ye tasuma mana luu cɛmancɛ la ka sigi a daa la. Piyɛri tagara sigi olu cɛma.\n56Ka Piyɛri siginin to tasuma daa la, jɔnmuso dɔ y'a ye, a y'a ɲaa basa a la k'a fɔ ko: «Cɛɛ nin fana tun be ni Yezu ye.» 57Piyɛri ye muso sɔsɔ k'a fɔ ko: «Ne t'a lɔn.» 58Waati dɔɔni o kɔ, cɛɛ dɔ fana y'a ye k'a fɔ a ye ko: «Ele fana ye u dɔ ye.» Nga Piyɛri ye cɛɛ jaabi ko: «Ne te u dɔ ye.» 59Lɛrɛ kelen ɲɔgɔn tɛmɛnin kɔ, cɛɛ dɔ wɛrɛ segira k'a fɔ ko: «Siga t'a la, cɛɛ nin tun be ni Yezu ye bari Galileka lo.» 60Nga Piyɛri y'a jaabi ko: «E be min fɔra, ne t'o faamu.» K'a to o kuma na, o yɔrɔnin bɛɛ dondo kasira. 61Matigi y'a ɲaa yɛlɛma ka Piyɛri filɛ. Piyɛri hakili jigira a ka kuma na, a tun ye min fɔ a ye ko: «Sanni dondo bɛ kasi bii, i ben'a fɔ fɔɔ siɲɛ saba ko i te ne lɔn.» 62Piyɛri bɔra kɛnɛma ka kasi kosɔbɛ.\n63Yezu kɔlɔsibagaw tun be yɛlɛ a ma n'u b'a bugɔ. 64U tun y'a ɲaa siri ka sɔrɔ ka to k'a bugɔ, ani k'a ɲininga ko: «Jɔn y'i bugɔ?» 65U ye kumajugujugu wɛrɛw fɔ a ma.\nYezu be zuwifuw ka kiti tigɛyɔrɔ la\n(Mat 26.59,63-65; Mar 14.55,61-64)\n66Dugu gwɛra tuma min na, dugu cɛkɔrɔbaw, ni sariya karamɔgɔw ani sarakalasebagaw kuntigiw ye ɲɔgɔn lajɛn. U tagara ni Yezu ye u ka kititigɛlaw fɛ waasa k'a kiti. 67U y'a fɔ a ye ko: «N'i ye Ala ka Mɔgɔ wolomanin nin ye, a fɔ an ye.» Yezu y'u jaabi ko: «Ni ne y'a fɔ aw ye, aw tena la a la. 68Ni ne y'aw ɲininga fana, aw tena ne jaabi. 69Nga, kabini sisan, Mɔgɔ Dencɛ bena sigi Setigi Ala kinibolo fɛ.» 70U bɛɛ y'a fɔ ko: «O tuma na, e ye Ala Dencɛ ye wa?» A y'a fɔ u ye ko: «Aw yɛrɛ y'a fɔ ko ne lo.» 71U y'a fɔ ɲɔgɔn ye ko: «An mako te mɔgɔ ka seereya la tugu ka sɔrɔ k'a jalaki, bari an yɛrɛw y'a dalakuma mɛn.»


Lok 2nan 18 AKKDC08 - Nafoloba tun be Zozafati fɛ, boɲa - Bible Search\nLok 2nan 17 Lok 2nan 19\nLok 2nan 18\nZozafati be bɛn ni Akabu ye\n(Mas fɔlɔ 22.1-4)\n1Nafoloba tun be Zozafati fɛ, boɲa tun b'a kan kosɔbɛ. Lamɔgɔya donna ale ni Akabu cɛ furu sababu la. 2Saan damani tɛmɛnin kɔ, a tagara bɔ Akabu ye Samari. Akabu ye begɛnmisɛn ni misi caaman faga a n'a ka jama ye. Akabu y'a daali ko a ka taga Aramɔti kɛlɛ, Galaadi mara la.\n3Isirayɛli mara masacɛ Akabu ye Zuda mara masacɛ Zozafati ɲininga ko: «I be sɔn ka taga ni ne ye Aramɔti kama Galaadi mara la wa?» Zozafati y'a jaabi ko: «Ɔnhɔn, ne bena taga i n'a fɔ e be taga cogo min na. Ne ka jama fana bena taga i n'a fɔ i ta. An bena fara i kan kɛlɛ la.»\nAkabu ka kiraw ka fɔtaw\n(Mas fɔlɔ 22.5-12)\n4Zozafati y'a fɔ Isirayɛli mara masacɛ ye ko: «I ka Masaba ɲininga fɔlɔ.» 5Isirayɛli mara masacɛ ye kiraw lajɛn. U tun ye mɔgɔ kɛmɛ naani ye. A y'u ɲininga ko: «An ka taga Aramɔti kɛlɛ, min be Galaadi mara la wa, walima n kana taga?» Olu y'a jaabi ko a ka taga, ko Ala bena dugu nin don masacɛ bolo. 6Nga Zozafati y'a fɔ ko: «Kira dɔ wɛrɛ te yan tugu an be se ka Masaba ɲininga min barika la wa?» 7Isirayɛli mara masacɛ y'a jaabi ko: «Cɛɛ kelen be yen, an be se ka Masaba ɲininga min barika la. Nga a koo man di ne ye, bari a te koɲuman fɔ ne ka koo la, fɔɔ kojugu. O cɛɛ nin ye Yimula dencɛ Mise ye.» Zozafati y'a fɔ a ye ko a kana o fɔ. 8O kɔ, Isirayɛli mara masacɛ y'a ka dakɔrɔsigiw dɔ wele k'a fɔ a ye ko a ka taga joona joona ka Yimula dencɛ Mise wele ka na n'a ye.\n9O y'a sɔrɔ Isirayɛli mara masacɛ ni Zuda mara masacɛ Zozafati tun siginin be u ka masasigilanw kan Samari dugu donda kɛnɛ la. U ka masafaniw b'u kaan na. Kira nunu bɛɛ tora k'u ka kiraya kɛ u ɲafɛ. 10Kenaana dencɛ Sidikiyawu tun ye nigɛ ta k'o kɛ i n'a fɔ gɔɔnw, k'a fɔ ko: «Masaba ko e bena Sirikaw halaki ni gɔɔn nunu le ye.»\n11Kira tɔw bɛɛ tun b'a la k'o ɲɔgɔn fɔ ko: «Taga Aramɔti kɛlɛ Galaadi mara la, i bena see sɔrɔ. Masaba ben'a don masacɛ bolo.»\nKira Mise be tiɲɛ fɔ\n(Mas fɔlɔ 22.13-28)\n12Ciden min tun tagara Mise weleyɔrɔ la, ale y'a fɔ Mise ye ko: «Kira tɔw bɛɛ daa kɛra kelen ye n'u be koɲuman fɔra masacɛ ka koo la. A to i kaan ka kɛ kelen ye ni olu ta ye ka koɲuman fɔ fana!» 13Mise y'a jaabi ko Masaba kosɔn, ko ale ka Ala mana fɛɛn o fɛɛn fɔ ale ye, ko a bena o le fɔ. 14A sera Masacɛ fɛ tuma min na, masacɛ y'a ɲininga ko: «Mise, an ka taga Aramɔti kɛlɛ Galaadi mara la wa, walima an kana taga?» A ye masacɛ jaabi ko a ka taga, ko a bena see sɔrɔ, ko u bena don aw bolo. 15Masacɛ y'a fɔ a ye ko: «Siɲɛ joli, ne ka kan k'a to e be kali janko e be tiɲɛ dama fɔ Masaba tɔgɔ la?» 16- Mise y'a fɔ ko: «Ne ɲaa be Isirayɛlidenw la, u bɛɛ jɛnsɛnnin be kuluw kan, i ko sagaw, dɛndɛbaga te minw na. Masaba y'a fɔ ko kuntigi te jama nin fɛ, ko bɛɛ ka kɔsegi soo hɛrɛ la.»\n17O la, Isirayɛli mara masacɛ y'a fɔ Zozafati ye ko: «A filɛ, ne tun m'a fɔ i ye ko a te koɲuman fɔ n kama fɔɔ kojugu wa?» 18Mise y'a fɔ a ye tugu ko: «Masaba ka kuma mɛn sa! Ne ye Masaba siginin ye a ka masasigilan kan. Mɛlɛkɛ minw bɛɛ be sankolo kɔnɔ, olu lɔnin be a gɛrɛfɛ, dɔw b'a kinibolo fɛ, dɔw b'a numanbolo fɛ. 19Masaba y'a fɔ ko: ‹Jɔn bena taga Isirayɛli mara masacɛ Akabu nigɛnigɛ, janko a ka taga Aramɔti kɛlɛ Galaadi mara la, ka taga halaki yen?› U m'a jaabi cogo kelen na. 20O la, nii dɔ bɔra ka na lɔ Masaba ɲakɔrɔ k'a fɔ ko: ‹Ne ben'a nigɛ!› Masaba y'a ɲininga ko a bena o kɛ cogo di? 21A ko: ‹Ne bena bɔ ka n yɛrɛ kɛ nii galontigɛla ye ka don a ka kiraw bɛɛ daa la.› Masaba y'a fɔ k'o nii nin bena se k'a namara. Ko a ka taga o kɛ. 22Sisan kɔni, Masaba ye nii galontigɛla le don i ka kira nunu daa la. Masaba ye bɔnɛ le latigɛ i kama.»\n23O la, Kenaana dencɛ Sidikiyawu gwɛrɛla ka Mise tulo ci, k'a fɔ a ye ko Masaba ka Nii bɔra ale la tuma jumɛn ka taga kuma ale Mise fɛ. 24Mise y'a jaabi ko n'a ye boli daminɛ ka to ka don boonw kɔnɔ k'a yɛrɛ dogo loon min na, ko a ben'a lɔn o loon na. 25Isirayɛli mara masacɛ y'a fɔ k'u ka Mise minɛ ka ta'a di dugu kuntigi Amɔn, ni masacɛ dencɛ Zowasi ma, 26k'a fɔ ko masacɛ k'u ka cɛɛ nin bila kaso la, ka to ka dumuni dɔɔni, ani jii dɔɔni dɔrɔn d'a ma fɔɔ ale ka kɔsegi ka na hɛrɛ la. 27Mise y'a fɔ ko: «N'i kɔsegira hɛrɛ la, o kɔrɔ ko ne tun ma kuma nin fɔ Masaba barika la tiɲɛ na.» A y'a fɔ tugu ko: «Aw jama bɛɛ y'o mɛn dɛ!»\nAkabu fagako kɛlɛ la\n(Mas fɔlɔ 22.29-40)\n28Isirayɛli mara masacɛ Akabu ni Zuda mara masacɛ Zozafati tagara Aramɔti kama, Galaadi mara la. 29Isirayɛli mara masacɛ y'a fɔ Zozafati ye ko: «Ne bena n yɛrɛ cogo yɛlɛma ka taga kɛlɛ la. E k'i ka masafani don.» Isirayɛli mara masacɛ y'a yɛrɛ cogo yɛlɛma ka taga kɛlɛkɛyɔrɔ la.\n30O y'a sɔrɔ Siri masacɛ tun y'a fɔ a ka wotorow kuntigiw ye k'u kana kɛlɛ kɛ ni mɔgɔ si ye, kɛlɛdenw fara ɲamɔgɔw kan, k'u ka Isirayɛli mara masacɛ dama le ɲini k'a kɛlɛ. 31Wotoro kuntigi nunu ye Zozafati ye tuma min na, u y'a fɔ ko ale lo ye Isirayɛli mara masacɛ ye. U gwɛrɛl'a la k'u b'a kɛlɛ. Zozafati kulera, Masa Ala y'a dɛmɛ, k'a kɛ u bɔr'a kɔrɔ.\n32Wotorow kuntigiw y'a ye ko Isirayɛli mara masacɛ tɛ, u tagara k'a to. 33Mɔgɔ dɔ ye bonni kɛ n'a ka kala ye a kuun fɛ, o tagara Isirayɛli mara masacɛ sɔrɔ a ka nigɛkunbɛnnan tuguyɔrɔ la. Masacɛ y'a fɔ a ka wotoro bolibaga ye ko a ka kɔsegi ka bɔ n'ale ye kɛlɛ kɛyɔrɔ la, ko ale mandimina. 34O loon na, kɛlɛ tun gwanna kosɔbɛ. Isirayɛli mara masacɛ lɔnin tor'a ka kɛlɛkɛwotoro kɔnɔ n'a ɲaa sinnin be Sirikaw ma, fɔɔ ka taga se wulafɛ. Tilekun be donna tuma min na, a sara.


Mat 23 AKKDC08 - Yezu tun be kumana a ka kalandenw ni - Bible Search\nMat 22 Mat 24\nYezu be kangari la a ka kalandenw ye\n(Mar 12.38-39; Luka 11.43,46; 20.45-46)\n1Yezu tun be kumana a ka kalandenw ni jama fɛ. A tun y'a fɔ u ye ko: 2«Ala ye sariya min di Musa ma, sariya karamɔgɔw ni *Fariziɲɛw le ka kan ka mɔgɔw kalan o la. 3N'u y'aw kalan ni sariya koo min ye, aw k'o kɛ. Nga aw kana u ka kɛwali filɛ, bari u be min fɔ, u t'o kɛ. 4U be doni gwiliman siri k'o la mɔgɔw kuun na, nga olu yɛrɛ te sɔn k'u dɛmɛ haali dɔɔni. 5- U ka koo bɛɛ kɛra tɔgɔɲini ye. O le y'a to u be sɛbɛ minw bɛɛ siri u teen na, ani u bolo la, u bɛɛ ka bonbon. U b'u ka faniw kalan ka masirifɛn kɛ u la. 6A ka d'u ye ka sigi ɲafɛ dumuni kɛyɔrɔw la ni kalansow kɔnɔ. 7Forobayɔrɔw la, u b'a fɛ mɔgɔw k'u fo, ani k'u wele karamɔgɔ. 8Nga aw kɔni, aw kana sɔn u b'aw wele karamɔgɔ, bari aw bɛɛ ye balimaw ye, aw bɛɛ ka karamɔgɔ ye kelen ye. 9Aw kana mɔgɔ si wele ko aw facɛ dugukolo kan, bari aw Facɛ ye kelen ye, Ala min be sankolo la. 10Aw kana sɔn u b'aw wele ko kuntigi, bari aw kuntigi ye kelen ye, o ye Ala ka Mɔgɔ wolomanin nin ye. 11- Mɔgɔ min ye mɔgɔbaba ye aw cɛma, o ka kan ka kɛ aw ka baaraden ye. 12- Mɔgɔ o mɔgɔ b'a yɛrɛ boɲa, o tigi bena majigi. Mɔgɔ o mɔgɔ b'a yɛrɛ majigi, o tigi bena boɲa sɔrɔ.\nYezu be sariya karamɔgɔw ni Fariziɲɛw kɔrɔfɔra\n(Mar 12.40; Luka 11.39-42,44,52; 20.47)\n13«Bɔnɛ y'aw ta ye, aw sariya karamɔgɔw ni *Fariziɲɛ namaramɔgɔw, bari aw be *sankolo masaya donda tugu, aw tena don, minw b'a fɛ ka don fana, aw t'a to olu ka don. [ 14Bɔnɛ y'aw ta ye, aw sariya karamɔgɔw ni Fariziɲɛ namaramɔgɔw, bari aw be firiyamusow bololafɛnw bɛɛ bɔsi u la, o kɔ, aw be mɛn Aladali la janko mɔgɔw k'aw filɛ mɔgɔɲumanw ye. O la, aw ka jalaki tɔɔrɔ bena juguya kosɔbɛ.] 15Bɔnɛ y'aw ta ye, aw sariya karamɔgɔw ni Fariziɲɛ namaramɔgɔw, aw be kɔgɔji tigɛ ka taga dugukolo faan bɛɛ la ka tuubiden ɲini. Ni dɔ sɔrɔla, aw b'a kɛ jahanamaden ye ka tɛmɛ aw yɛrɛ kan fɔɔ siɲɛ fila. 16Aw sirayirabaga fiɲɛntɔw, bɔnɛ y'aw ta ye. Aw b'a fɔ ko ni mɔgɔ dɔ kalila Alabatosoba la, k'o te jati, nga ko ni mɔgɔ min kalila Alabatosoba kɔnɔ sanu na, k'o le be jati. 17Naloman ni fiɲɛntɔw, jumɛn le ka fisa u fila la: sanu wa, walima Alabatosoba? 18Aw b'a fɔ fana ko ni mɔgɔ kalila sarakabɔlan na, k'o te jati, nga ko saraka min b'a kan, ko ni mɔgɔ kalila o la, k'o le be jati. 19Fiɲɛntɔ nunu, jumɛn ka fisa u fila la: saraka wa, walima sarakabɔlan? 20Ayiwa, mɔgɔ min be kali sarakabɔlan na, o tigi kalila a sanfɛ saraka fana na. 21Mɔgɔ min be kali Alabatosoba la, o tigi kalila Ala fana na. 22- Mɔgɔ min be kali sankolo la, o tigi kalila Ala ka masasigilan na, ani Ala min siginin be o kan. 23- Bɔnɛ b'aw ye, aw sariya karamɔgɔw ni Fariziɲɛ namaramɔgɔw, aw be nanaye, ani nanfuraburu sifa bɛɛ jaka bɔ. Nga sariya koo minw ka gwɛlɛ, i n'a fɔ tilenninya, ni makari ani kantigiya, aw te olu bato. Aw tun ka kan ka olu le kɛ ka dɔ nunu fara o kan. 24Sirayirabaga fiɲɛntɔw, aw b'aw ka minji sɛnsɛn ka limɔgɔmisɛnw bɔ, ka sɔrɔ k'o min, k'a sɔrɔ aw be ɲɔgɔmɛ kunu. 25Bɔnɛ b'aw ye, aw sariya karamɔgɔw ani Fariziɲɛ namaramɔgɔw, aw be jifilen ni tasa kɔfɛlaw ko k'o gwɛ, k'a sɔrɔ benkanni ni miirijuguw le fanin be aw kɔnɔ. 26Fariziɲɛ fiɲɛntɔ, i ka filen kɔnɔ ko fɔlɔ, ka sɔrɔ k'a kɔfɛla ko. 27- Bɔnɛ b'aw ye, aw sariya karamɔgɔw ni Fariziɲɛ namaramɔgɔw, aw minw be i n'a fɔ kaburu, u ye min dilan k'a kɛ gwɛman ye. Kɛnɛmala filɛ ka di ɲaa na, nga a kɔnɔna bɛɛ fanin lo kolo, ni ɲamaɲama sifa bɛɛ la. 28Aw fana be ten, kɛnɛma aw kɛra mɔgɔɲumanw ye, nga namara, ani juguya fanin be aw kɔnɔ.\nYezu be halakiko fɔ\n29«Bɔnɛ y'aw ta ye, aw sariya karamɔgɔw ni *Fariziɲɛ namaramɔgɔw, aw minw be kiraw ka kaburuw lalaga k'u lɔ. Mɔgɔ minw tun kɛra mɔgɔtilenninw ye Ala sira la, aw be olu ka kaburuw masiri ni feerenɲumanw ye. 30Aw be sɔrɔ k'a fɔ ko n'aw tun be yen aw bɛmaw ka waati la, ko aw tun tena sɔn k'u dɛmɛ ka kira nunu faga. 31O cogo la, aw b'a yira aw yɛrɛ ma ko aw kɛra kira nunu fagabagaw deenw ye. 32O ka ɲi, aw ka taga ɲa ka aw bɛmaw ka kɛwali tɔɔ dafa. 33- Aw be i n'a fɔ saaw, fɔnfɔnniden nunu, aw ben'a kɛ cogo jumɛn na ka tila jahanama tasuma ma? 34Ayiwa, aw ye mɛnni kɛ. Ne bena n ka cidenw ci aw ma, hakilitigiw ani mɔgɔkalanninw. Aw bena dɔw faga ka dɔw gwengwen lɔgɔ kan, ka dɔw bugɔ ni golokami ye kalansow kɔnɔ, ani aw bena tugu dɔw kɔ ka taga u tɔɔrɔ dugu wɛrɛw la. 35- Mɔgɔtilennin minw fagara, olu fagako jalaki bena ben aw kan, k'a ta Abɛli ma, ale min tun ye mɔgɔtilennin ye, fɔɔ ka na se Barasi dencɛ Zakari ma, aw tun ye min faga Alabatosoba yɔrɔ senuman ni sarakabɔyɔrɔ cɛ. 36Ne b'a fɔ aw ye tiɲɛ na k'olu fagako kunkow bena la bii mɔgɔw kan.»\nZeruzalɛmukaw koo ka di Yezu ye\n37Yezu y'a fɔ ko: «Zeruzalɛmukaw, Zeruzalɛmukaw, aw minw be kiraw faga, ka Ala ka cidenw bon ni kabakuru ye k'u faga, siɲɛ joli ne tun b'a fɛ k'aw lajɛn n kɔrɔ, i n'a fɔ sisɛ b'a deenw lajɛn a gaman kɔrɔ cogo min na, aw ma sɔn. 38- Ayiwa, aw ka boon lakolon bena to aw fɛ. 39- O la, ne b'a fɔ aw ye ko aw tena ne ye tugu, fɔɔ loon min na aw ben'a fɔ ko: ‹Mɔgɔ min be nana Matigi tɔgɔ la, Ala ka barika don o la.› »


Mas 2nan 24 AKKDC08 - Yoyakimu ka tile la, Babilɔni - Bible Search\nMas 2nan 23 Mas 2nan 25\nMas 2nan 24\n1- Yoyakimu ka tile la, Babilɔni masacɛ Nabukodonozɔri nana don Zuda mara la. A sera Yoyakimu kɔrɔ, a tor'a bolo fɔɔ saan saba. Nga Yoyakimu murutir'a ma tugu. 2Masaba y'a to kɛlɛden dɔw bɔra Babilɔni jamana na, dɔw bɔra Siri jamana na, ani dɔw bɔra mowabuw fɛ ni amoniw fɛ ka na Yoyakimu kama, janko ka mara nin halaki, ka kɛɲɛ ni ale Masaba ka kuma ye, a ka baarakɛlaw, kiraw tun ye min fɔ. 3O koo nunu kɛra ka kɛɲɛ ni Masaba ka fɔta ye. A tun b'a fɛ Zuda mara mɔgɔw ka cɛ ka bɔ ale ɲakɔrɔ masacɛ Manase ka kojugu bɛɛ kama. 4Manase tun ye mɔgɔw faga gwansan ka Zeruzalɛmu dugu kɔnɔ bɛɛ fa kojugu la fɔɔ Masaba ma sɔn k'o yafa.\n5Yoyakimu ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 6Yoyakimu sara, a dencɛ Yoyakin sigir'a nɔɔ na masaya la. 7Ezipiti masacɛ tun te sɔn ka bɔ a ka jamana kɔnɔ tugu, bari Babilɔni masacɛ tun y'a ka yɔrɔ bɛɛ minɛ, k'a ta Ezipiti kɔɔ ma fɔɔ ka taga se Efarati baji ma.\nMasacɛ Yoyakin ka koo, Zuda mara mɔgɔw minɛko fɔlɔ\n(Lok 2nan 36.9-10)\n8- Yoyakin tun ye saan tan ni seegi sɔrɔ, ka sɔrɔ ka sigi masaya la. A ye kalo saba kɛ masaya la Zeruzalɛmu. A bamuso tɔgɔ tun ko Newusita, Ɛlinatan denmuso tun lo ka bɔ Zeruzalɛmu. 9A ye kojugu kɛ Masaba ɲakɔrɔ i n'a fɔ a facɛ tigitigi.\n10O waati la, Babilɔni masacɛ Nabukodonozɔri ka kɛlɛkuntigiw wilila ka na Zeruzalɛmu datugu. 11K'u t'o la, Nabukodonozɔri yɛrɛ nana fana dugu nin kama. 12- O la, Zuda mara masacɛ Yoyakin bɔra dugu kɔnɔ n'a bamuso, n'a ka dakɔrɔsigiw, n'a ka ɲamɔgɔw, n'a ka kɛlɛkuntigiw, k'a yɛrɛ d'a ma. Babilɔni masacɛ y'a minɛ ale ka masaya saan seeginan na.\n13Ka kɛɲɛ ni Masaba ka kuma ye, nafolo min bɛɛ tun be Masaba ka soo kɔnɔ, ni masacɛ ka soo kɔnɔ, Babilɔni masacɛ y'o bɛɛ cɛ ka bɔ n'a ye. Isirayɛli jamana masacɛ Solomani tun ye minan minw bɛɛ dilan ni sanu ye Masaba ka soo kama, a ye olu bɛɛ ci. 14A ye Zeruzalɛmu dugu mɔgɔw bɛɛ cɛ ka taga n'u ye, ɲamɔgɔw bɛɛ, ani mɔgɔbabaw bɛɛ. Mɔgɔ minw minɛna ka taga, olu tun be mɔgɔ waa tan (10 000) bɔ, bololabaarakɛlaw ni konnigɛdilanbagaw niin te o la. A tun ye jamana dɛsɛbagatɔw dama le to yen. 15- A ye masacɛ Yoyakin minɛ ka taga n'a ye Babilɔni. A ye masacɛ bamuso, n'a ka musow, n'a ka soo kɔnɔ baarakɛbagaw, ni jamana kɔnɔ mɔgɔbabaw fana minɛ ka bɔ n'u ye Zeruzalɛmu ka taga n'u ye Babilɔni. 16A ye mɔgɔbabaw bɛɛ minɛ ka taga n'u ye Babilɔni, u tun ye mɔgɔ waa wolonwula (7 000) ye, ani bololabaarakɛlaw, ni konnigɛdilanbagaw mɔgɔ waa kelen (1 000), bari barika tun be u bɛɛ la n'u be se kɛlɛ la. 17- A ye Yoyakin facɛfitini Mataniya sigi a nɔɔ na masaya la. A y'a tɔgɔ yɛlɛma ko Sedesiyasi.\n(Zer 52.1-3; Lok 2nan 36.11-13)\n18- - Sedesiyasi tun ye saan mugan ni kelen sɔrɔ, ka sɔrɔ ka sigi masaya la. A ye saan tan ni kelen kɛ masaya la Zeruzalɛmu. A bamuso tɔgɔ tun ko Amutali, Yirimeyawu denmuso tun lo ka bɔ Libina. 19Sedesiyasi ye kojugu kɛ Masaba ɲakɔrɔ i n'a fɔ Yoyakimu tigitigi.\n20- O koo nunu tun kɛra Zeruzalɛmu ni Zuda mara la, Masaba ka dimi kosɔn fɔɔ a y'u bɔ a yɛrɛ ɲakɔrɔ pewu.\nSedesiyasi murutira Babilɔni masacɛ ma.


Eza 7 AKKDC08 - Oziyasi deen Yotamu dencɛ Akazi ka - Bible Search\nEza 6 Eza 8\nKuma min fɔra masacɛ Akazi ye\n1- Oziyasi deen Yotamu dencɛ Akazi ka masaya tile la Zuda mara kunna, Siri masacɛ Eresin ni Eremaliyawu dencɛ Peka min ye Isirayɛli mara masacɛ ye, olu wilila ka na Zeruzalɛmu kama. Nga u ma se k'a minɛ.\n2U taar'o kibaru fɔ Dawuda ka soo ko: «Siri kɛlɛdenw nana jigi Efarayimu mara la.» Akazi n'a ka jama kɔnɔ gwanna, fɔɔ u yɛrɛyɛrɛla i n'a fɔ fɔɲɔ be yiriw magamaga cogo min na tuu kɔnɔ.\n3Masaba y'a fɔ Ezayi ye ko: «E n'i dencɛ Seyariyasubi ka bɔ ka taga Akazi kunbɛn. Jisira min be taga don Sanfɛdalan kɔnɔ, a be o daminɛyɔrɔ la, Fanikobaga ka foro sira daa la. 4I ben'a fɔ a ye ko: ‹I hakili sigi, kana siran! Kan'i fari faga Sirika Eresin ni Eremaliyawu dencɛ ka fariya kosɔn. U kɛra i n'a fɔ lɔgɔ fila, minw mananin lo. 5Siri jamana ni Eremaliyawu dencɛ ani Efarayimu mara bɛnn'a la i kama ko: 6An ka taga Zuda mara kama k'a kɛlɛ. An bena u sama ka far'an kan. An bena Tabeyɛli dencɛ sigi yen masaya la. 7Nga Matigi, Masaba ko:\nO koo nin tena se ka kɛ fewu.\n8Bari, Siri jamana ka masadugu ye Damasi ye,\nDamasi masacɛ fana ye Eresin ye.\nAyiwa, yanni saan bi wɔɔrɔ ni duuru,\nEfarayimu tena jati ka fara siyaw kan,\na bena tunu.\n9Efarayimu ka masadugu ye Samari ye,\nSamari masacɛ fana ye Eremaliyawu dencɛ ye.\nN'aw ma lɔ ka ɲa, aw tena to yen.› »\nEmanuwɛli ka koo\n10Masaba y'a fɔ Akazi ye tugu ko: 11«A ɲini ne Masaba e ka Ala fɛ ko n ka taamasiɲɛ dɔ yira i la ka bɔ lahara, walima fɔɔ sankolo la.» 12Akazi y'a jaabi ko: «Ne tena foyi ɲini. Ne tena Masaba kɔrɔbɔ.»\n13O kɔ, Ezayi ko: «Dawuda ka soo ka mɛnni kɛ sa! Aw be ɲɔgɔnsɛgɛn min na, o ka dɔgɔ wa? N'aw be na n ka Ala fana sɛgɛn! 14- O la sa, Matigi yɛrɛ le bena taamasiɲɛ di aw ma. Ayiwa, sunguru dɔ be na kɔnɔ ta. A bena dencɛ wolo, k'a tɔgɔ la ko Emanuwɛli.b 15A bena balo ni naare ani lii ye, fɔɔ ka na koo lɔn, ka ban kojugu la, ka koɲuman kɛ. 16Nga sanni deen nin ka koo lɔn ko a be ban kojugu la ka koɲuman kɛ, i be siranna jamana min ka masacɛ fila ɲa, o yɔrɔ lakolon bena to. 17Masaba ben'a kɛ e n'i ka siya be loon dɔ ye, i faa ka soo ma min ɲɔgɔn ye ka tɛmɛ kabini Efarayimu faranna Zuda mara la. O ye koo ye min fɔra ka sin Asiri masacɛ nako ma.\n18«O loon na, limɔgɔ minw be fɔɔ Ezipiti kɔda daan na, ani liden minw be Asiri jamana la, Masaba bena u wele ka na. 19U bɛɛ bena na sigisigi kɔbolo jigijigijuguw daa la, ni farawow la. U bena sigi tudenninw bɛɛ la, ni jiyɔrɔw bɛɛ la. 20O loon na, Matigi bena serefɛ ta fɔɔ Efarati baji kɔ. O serefɛ ye Asiri masacɛ ye. A bena ale kɛ k'aw kuun li, k'aw sensiw li, ani aw bonbosiw fana. 21O waati la, mɔgɔ kelen kelen bɛɛ ka begɛn balotaw bena kɛ misi kelen, ani baa fila ye. 22Nɔnɔ cayakojugu kosɔn, mɔgɔw bena to ka naare dumu. Tiɲɛ na, minw bɛɛ bena to jamana kɔnɔ, olu balofɛn bena kɛ naare, ni lii le ye. 23O waati la, foro o foro kɔnɔ ni *ɛrɛzɛnsun waa kelen be sɔrɔ, n'o sɔngɔ ka kan ka kɛ warigwɛ kuru waa kelen ye, o yɔrɔ bena fa ŋɔniw na. 24U bena taga donsoya kɛ yen, ni kala ni biɲɛw ye. Bari jamana bɛɛ bena kɛ ŋɔniw ye. 25Kulu minw bɛɛ tun be sɛnɛ ni daba ye, mɔgɔw tena taga yen ŋɔniw ɲasiran kosɔn. O bena kɛ misiw dɛndɛyɔrɔ ye, ani sagaw ka dumunikɛyɔrɔ ye.»


Sam 2nan 18 AKKDC08 - Dawuda y'a ka kɛlɛdenw lajɛn k'u - Bible Search\nSam 2nan 17 Sam 2nan 19\nSam 2nan 18\nAbisalɔn ka kɛlɛdenw be dɛsɛ\n1Dawuda y'a ka kɛlɛdenw lajɛn k'u filɛ ka mɔgɔ kɛmɛ kɛmɛ kuntigiw sigi, ani mɔgɔ waa kelen kelen kuntigiw. 2A ye kɛlɛdenw tilan saba ka Zowabu bila kelen kunna, k'a dɔgɔcɛ Abisayi bila kelen kunna, ani ka Gatika Itayi bila kelen kunna. O kɔ, a ko ale fana bena taga n'u ye kɛlɛ la. 3Nga kɛlɛdenw y'a fɔ a ye ko: «I man kan ka taga ni an ye, bari n'an bolila, o tena jati. Hali n'an tilancɛ le sara, o tena jati. Nga i kɛra i n'a fɔ mɔgɔ waa tan anw fɛ. Min ka fisa, i ka to dugu kɔnɔ k'an dɛmɛ.» 4Masacɛ y'a fɔ ko fɛɛn min ka di u ye, ko ale bena o le kɛ. Masacɛ tagara lɔ dugu bɔda la, kɛlɛdenw bɛɛ tora ka bɔ, mɔgɔ kɛmɛ kɛmɛ, ni mɔgɔ waa kelen kelen. 5Masacɛ y'a fɔ Zowabu ni Abisayi ani Itayi ye, k'u ka kanbelen Abisalɔn kɛ dɔɔni dɔɔni ale kosɔn. Masacɛ ye min fɔ kuntigi nunu bɛɛ ye Abisalɔn kosɔn, kɛlɛdenw bɛɛ y'o mɛn.\n6Kɛlɛdenw wilila ka taga kongo kɔnɔ ka taga Isirayɛlidenw kunbɛn. U ye kɛlɛ kɛ Efarayimu mara tuu kɔnɔ. 7O yɔrɔ la, Dawuda ka kɛlɛdenw ye see sɔrɔ Abisalɔn ka kɛlɛdenw kan. Mɔgɔ waa mugan (20 000) sara. Cɛnniba kɛra o loon na kosɔbɛ. 8Kɛlɛ nin yɛrɛkɛra ka se mara nin yɔrɔ bɛɛ la. Mɔgɔ minw tora tuu kɔnɔ, olu cayara ni murujan ka fagataw ye.\nZowabu be Abisalɔn faga\n9Waati dɔ, Abisalɔn tagar'a yɛrɛ sɔrɔ Dawuda ka kɛlɛdenw ɲafɛ. A tun be sofali kan. Sofali tagara don yiriba bolocaaman dɔ kɔrɔ. Abisalɔn kuun donna o yiribolow la, sofali tɛmɛna k'a dulonnin to sanfɛ yen. 10Mɔgɔ dɔ y'a ye dɔrɔn, a tagara o fɔ Zowabu ye ko ale ye Abisalɔn dulonnin ye yiriba dɔ la yanfɛ. 11Zowabu y'a fɔ o cɛɛ nin ye ko: «E y'a ye, mun na i m'a faga yɔrɔnin kelen? N tun bena warigwɛ kuru tan d'i ma, ani cɛsirilan.» 12Nga o cɛɛ nin y'a fɔ Zowabu ye ko: «Hali ni e tun y'a fɔ ko i bena warigwɛ kuru waa kelen le don ne bolo, ne tun te sɔn ka maga masacɛ deen na. Bari a tun ye kangari min la e ni Abisayi ni Itayi ye, an y'o mɛn, a tun ko aw ka kanbelen Abisalɔn kɔlɔsi, mɔgɔ si kana maga a la. 13Ni ne tun y'o koo latigɛnin cɛn k'a faga, masacɛ tun ben'a mɛn, ele fana tena sɔn ka foyi kɛ.» 14Zowabu y'a fɔ ko: «Ne tena lɔ i gɛrɛfɛ ka mɛn!» A ye taman saba ta ka taga Abisalɔn dusukun sɔgɔ. O y'a sɔrɔ a tun be nii na yen yiriba nin kan. 15Kanbelen mɔgɔ tan minw tun be to ka Zowabu ka kɛlɛkɛminanw ta, olu jɛnn'a kan k'a bugɔ k'a faga. 16Zowabu ko u ka buru fiyɛ, kɛlɛdenw ye Isirayɛlidenw gwɛnko dabila, bari Zowabu y'u bali. 17U ye Abisalɔn suu ta k'a fili dingɛba dɔ kɔnɔ tuu nin kɔnɔ yen, ka kabakuru caaman ton a kan. Isirayɛlidenw bɛɛ bolila, ka taga u ka soow kɔnɔ.\n18Abisalɔn tun be ɲaa na tuma min na, a tun ko u ka kabakuru dɔ tutu ale yɛrɛ ye Masacɛ ka kɔkɛnɛ na. A tun be miiri ko deen te ale fɛ, ale tɔgɔ bena to ka wele min kan. O la, a y'a tɔgɔ la o kabakuru nin kan. Halibi u b'o wele ko Abisalɔn ka taamasiɲɛ.\nDawuda be Abisalɔn sako mɛn\n19Sadɔki dencɛ Ayimasi y'a fɔ ko u k'ale to a be boli ka taga o kibaru diman fɔ masacɛ ye, ko Masaba y'a mɔnɛ bɔ k'a bɔsi a juguw bolo. 20Zowabu y'a fɔ a ye ko: «I tena bii kibaruya fɔ, i bena loon wɛrɛ ta fɔ, nga bii ta tɛ, bari nin ye masacɛ deen sako le ye.» 21O kɔ, Zowabu y'a fɔ Etiyopika dɔ ye ko: «I ye fɛɛn min ye, taga o fɔ masacɛ ye.» Etiyopika nin y'a kunbiri gwan Zowabu kɔrɔ, ka sɔrɔ ka sira ta ka boli. 22Halibi Sadɔki dencɛ Ayimasi y'a fɔ Zowabu ye ko hali ni koo o koo bena kɛ, ko a k'ale to a be tugu Etiyopika nin kɔ. Zowabu y'a fɔ ko: «Mun na i b'a fɛ ka taga, n deen? O te cira ye i ka tɔnɔ be sɔrɔ min na.» 23A ko cogo o cogo, ale be taga. O la, Zowabu y'a fɔ a ye ko a ka taga. Sira min be tɛmɛ kɔkɛnɛ na, a y'o minɛ, ka kɔn Etiyopika nin ɲa.\n24O y'a sɔrɔ Dawuda tun siginin be dugu donda bulonda la. Kɔlɔsilikɛbaga tun be sanbon kan, a taamana ka na kogo faan fɛ. A ye filɛli kɛ, a ye mɔgɔ kelen bolitɔ ye ka na. 25Kɔlɔsilikɛbaga nin y'a kaan kɔrɔta ka masacɛ lasɔmi. Masacɛ y'a fɔ ko n'o tigi kelen lo, o tuma na, ko a be na ni kibaru diman ye. O y'a sɔrɔ a tun be surunyana. 26Kɔlɔsilikɛbaga ye mɔgɔ dɔ wɛrɛ bolitɔ ye ka na a kelen tugu, a y'a kaan kɔrɔta k'a fɔ dakɔlɔsibaga ye ko mɔgɔ wɛrɛ bolitɔ ye n'a be nan'a kelen. Masacɛ y'a fɔ k'o tigi fana be nana ni kibaru diman le ye. 27Kɔlɔsilikɛbaga nin y'a fɔ ko mɔgɔ fɔlɔ nin bolicogo bɔnin be Sadɔki dencɛ Ayimasi ta fɛ. Masacɛ y'a fɔ k'o ye mɔgɔɲuman ye, ko a be nana ni kibaru diman le ye. 28Ayimasi y'a kaan kɔrɔta k'a fɔ masacɛ ye ko koo bɛɛ nɔgɔyara. A y'a kunbiri gwan masacɛ ɲakɔrɔ k'a ɲaa biri duguma k'a fɔ ko: «Boɲa ka la Masaba i ka Ala kan, ale min ye mɔgɔw don masacɛ, ne matigi bolo, minw tun wilil'a kama.» 29Masacɛ y'a ɲininga ko: «Kanbelen Abisalɔn be hɛrɛ la wa?» Ayimasi y'a jaabi ko: «Ne ye jama ye, u be bolibolila, Zowabu fana ye ne n'i ka baaraden ci, nga ne m'a lɔn koo min kɛra.» 30Masacɛ y'a fɔ ko ale ka taga lɔ gɛrɛfɛ. Ayimasi tagara lɔ gɛrɛfɛ. 31O yɔrɔnin kelen, Etiyopika nin sera k'a fɔ ko: «Masacɛ, ne matigi, i ka kibaru diman lamɛn! Mɔgɔ minw bɛɛ tun wilila i kama, Masaba y'i bɔ olu bolo bii.» 32Masacɛ y'a fɔ Etiyopika nin ye ko kanbelen Abisalɔn be hɛrɛ la wa. Etiyopika nin y'a jaabi ko masacɛ, ale matigi juguw ni mɔgɔ minw be wili a kama ko u b'a fɛ ka kojugu kɛ a la, olu bɛɛ ka kɛ i n'a fɔ kanbelen nin.


Zer 34 AKKDC08 - Ka Babilɔni masacɛ Nabukodonozɔri n'a - Bible Search\nZer 33 Zer 35\nSedesiyasi ka koo nata\n1- Ka Babilɔni masacɛ Nabukodonozɔri n'a ka kɛlɛbolo bɛɛ, ani a ka mara kɔnɔ jamana mɔgɔw bɛɛ ni siyaw bɛɛ to kɛlɛ la ni Zeruzalɛmu n'a gɛrɛfɛduguw bɛɛ ye, Masaba kumana Zeremi fɛ ko:\n2«Masaba, Isirayɛli ka Ala ko: taga kuma Zuda mara masacɛ Sedesiyasi fɛ k'a fɔ a ye ko: Ne Masaba ko ne bena dugu nin don Babilɔni masacɛ bolo, a ben'a jɛni. 3Ele kɔni tena bɔ a bolo! I bena minɛ ka don a bolo. I ɲaa bena Babilɔni masacɛ ye, a bena kuma i fɛ daa ni daa. I bena taga Babilɔni.\n4«Zuda mara masacɛ Sedesiyasi, i tulo malɔ Masaba ka kuma na. Masaba b'a fɔra i ka koo la ko: I tena faga ni murujan ye. 5I bena sa hɛrɛ la. U tun ye fɛɛn kasadimanw jɛni i faaw ye, masa minw tɛmɛna i ɲa, k'u sanga kɛ cogo min na, o cogo kelen na, o bena i sanga kɛ ka to k'a fɔ ko: ‹Ee, ne kuntigi!› Bari ne ye min fɔ, ne y'o fɔ.» Masaba le ko ten.\n6Kira Zeremi y'o kuma nunu bɛɛ fɔ Zuda mara masacɛ Sedesiyasi ye Zeruzalɛmu. 7O y'a sɔrɔ Babilɔni masacɛ ka kɛlɛbolo b'a la ka Zeruzalɛmu kɛlɛ, ani u ma se Zuda mara dugu minw kɔrɔ fɔlɔ, Lakisi ni Azeka. Olu dama tun tora Zuda mara dugu barikamanw cɛma.\n8Masaba kumana Zeremi fɛ, o y'a sɔrɔ masacɛ Sedesiyasi tun ye bɛɛn kɛ ka ban ni Zeruzalɛmukaw bɛɛ ye ko u ka jɔɔnw hɔrɔnyali wango la. 9Ni eburu be jɔnya la mɔgɔ o mɔgɔ fɛ, a mana kɛ cɛɛ ye, walima muso ye, o tigi k'u hɔrɔnya. Mɔgɔ si man kan tugu k'a balima zuwifu mara jɔnya la. 10Jamana ɲamɔgɔw bɛɛ ni mɔgɔ minw bɛɛ y'o bɛɛn nin kɛ k'u bena u ka jɔɔn cɛmanw ni musomanw hɔrɔnya, ko u tena u mara tugu jɔnya la, u y'o kuma bato ka jɔɔnw hɔrɔnya. 11Nga, o kɔfɛ, u ka jɔɔn nunu u tun ye minw hɔrɔnya, u y'u minɛ k'u bila jɔnya la tugu.\n12O la, Masaba kumana Zeremi fɛ, Masaba ko: 13«Ne Masaba, Isirayɛli ka Ala ko: Ne y'aw faaw bɔ loon min na Ezipiti jamana ka jɔnya la, ne n'aw faaw tun bɛnna nin na ko: 14- ‹N'aw balima eburu dɔ y'a yɛrɛ feere aw dɔ ma ka kɛ jɔɔn ye, saan wolonwula tɛmɛnin kɔ, a ka kan ka hɔrɔnya. A bena to i ka jɔnya la saan wɔɔrɔ, o kɔ, i b'a hɔrɔnya.› Nga aw faaw ma ne ka kuma bato, u ma mɛnni kɛ n fɛ. 15Aw tun nimisara ka faran aw ka kojugu la ka kotilennin kɛ n ɲakɔrɔ. Aw balima jɔɔn minw b'aw fɛ, aw kelen kelen bɛɛ ye olu hɔrɔnyali wango la. Aw yɛrɛ ye layidu ta ne ɲakɔrɔ soo kɔnɔ, ne tɔgɔ be min kan. 16Nga sisan aw y'aw kɛcogo yɛlɛma, ka ne tɔgɔ cɛn. Aw tun ye cɛɛ ni muso minw hɔrɔnya, aw kelen kelen bɛɛ ye aw taw minɛ, k'u kɛ aw ka jɔɔnw ye tugu.»\n17Masaba ko: «Aw ma mɛnni kɛ ne fɛ k'aw balimaw hɔrɔnyali wango la. O la, ne bena hɔrɔnyali wango la ni murujan, ni kɔngɔ, ani fɔɲɔbana ye aw kama. Ne bena aw kɛ siranyafɛnw ye jamanaw bɛɛ mɔgɔw fɛ. Ne Masaba le ko ten. 18Mɔgɔ minw ye bɛɛn kɛ ne ɲakɔrɔ ka tila k'a cɛn, n'u ma o bato, ne bena olu kɛ i n'a fɔ misi, u ye min cɛtigɛ fila ka tɛmɛ u cɛma. 19Zuda mara ɲamɔgɔw, ni Zeruzalɛmu taw, ni luu kɔnɔ mɔgɔbabaw, ani sarakalasebagaw, ni jamanaden minw bɛɛ tɛmɛna misiden cɛtigɛninw cɛma, 20ne bena olu don u juguw bolo, minw b'a fɛ k'u faga. U suu bena kɛ kɔnɔw ni kongosogow ka dumuni ye. 21N bena Zuda mara masacɛ Sedesiyasi n'a ka dakɔrɔsigiw don u juguw bolo, minw b'a fɛ k'u faga. Ne bena u don Babilɔni masacɛ ka kɛlɛdenw bolo, minw taatɔ lo ka bɔ aw kɔrɔ. 22Ne bena sira di o be kɔsegi ka na dugu nin kama. U ben'a kɛlɛ ka se a kɔrɔ, u ben'a jɛni. N bena Zuda mara duguw kɛ dusukasiyɔrɔ ye, mɔgɔ te yɔrɔ min na. Ne Masaba le ko ten.»


Lok 2nan 7 AKKDC08 - Solomani tilara Aladali la tuma - Bible Search\nLok 2nan 6 Lok 2nan 8\nLok 2nan 7\nSaraka minw bɔra Masaba ye\n(Mas fɔlɔ 8.62-66)\n1- Solomani tilara Aladali la tuma min na, tasuma bɔra sankolo la ka saraka jɛnita ni saraka tɔ nunu jɛni. Masaba ka nɔɔrɔ ye soo nin fa. 2Sarakalasebagaw ma se ka don Masaba ka soo nin kɔnɔ, bari Masaba ka nɔɔrɔ tun y'a fa. 3- Isirayɛlidenw bɛɛ ye tasuma jigitɔ ye, ani Masaba ka nɔɔrɔ, soo nin kan. U y'u ɲaa biri duguma k'o kunbiri gwan yɔrɔ labɛnnin na, ka Masaba tanu. U ko: «A ka ɲi, a ka ɲumanya te ban abada.»\n4Masacɛ ni jama bɛɛ ye sarakaw bɔ Masaba ye. 5Masacɛ Solomani ye misi waa mugan ni fila (22 000), ani saga ni baa waa kɛmɛ ni mugan (120 000) bɔ saraka ye. Masacɛ ni jama bɛɛ ye Ala ka soo kalifa a ma ten.\n6Sarakalasebagaw tagara lɔ u ka lɔyɔrɔw la, ani Levi kɔmɔgɔw fana. Fɔlikɛminanw tun be Levi kɔmɔgɔw bolo, masacɛ Dawuda tun ye minw dilan Masaba foli kama, tuma min na a tun ko u k'o kɛ ka Masaba tanu, k'a fɔ ko: «Masaba ka ɲumanya te ban abada.» Sarakalasebagaw tun be buru fiyɛra u ɲafɛ, Isirayɛlidenw bɛɛ tun lɔnin be.\n7Luu min be Masaba ka soo ɲafɛ, Solomani y'o cɛmancɛ saniya, ka saraka jɛnitaw bɔ o yɔrɔ la, ani jɛnɲɔgɔnya sarakaw tuluyɔrɔw. Bari a tun ye sarakabɔyɔrɔ min dilan ni zira ye, ale tun dɔgɔyara saraka jɛnitaw, ni suman sarakaw, ani tuluyɔrɔw ma. 8Solomani ye ɲanagwɛ nin kɛ o waati la fɔɔ tile wolonwula, ale ni Isirayɛlidenw bɛɛ. Jamaba tun nana ka bɔ jamana nin bɛɛ kɔnɔ k'a ta Lebowamati fɔɔ ka taga se Ezipiti kɔɔ ma.\n9Tile seeginan loon, u y'o kɛ ɲanagwɛ lonba ye, bari u tun ye sarakabɔyɔrɔ nin kalifa kɛ tile wolonwula kɔnɔ, ka ɲanagwɛ kɛ tile wolonwula tugu. 10Kalo wolonwulanan tile mugan ni sabanan loon, Solomani ye sira di jama ma k'u ka taga u ka soo. Jama tun nisɔndiyanin be, u dusu tun diyanin lo Masaba ka baaraɲuman kosɔn, a ye min kɛ Dawuda ni Solomani, n'a ka jama Isirayɛli ye.\nMasaba b'a yɛrɛ yira Solomani na\n(Mas fɔlɔ 9.1-9)\n11Masacɛ Solomani tilara Masaba ka soo, n'a yɛrɛ ka soo lɔli la. A tun b'a fɛ ka fɛɛn min bɛɛ kɛ Masaba ka soo, n'a yɛrɛ ka soo kɔnɔ, a sera k'o bɛɛ kɛ. 12O tuma na, Masaba y'a yɛrɛ yira a la sufɛ k'a fɔ a ye ko: «Ne y'i ka daalili mɛn, n ye yɔrɔ nin woloma a ka kɛ n ta ye, ani ka kɛ soo ye, saraka bena bɔ min kɔnɔ. 13Ni ne y'a kɛ san lɔra a te nana, ni ne ye sira di tɔɔnw ma u ka na jamana nin kɔnɔ suman cɛn, ni n ye fɔɲɔbana bila n ka jama cɛma, 14ne tɔgɔ be wele n ka jama min kan, ni u y'u yɛrɛ majigi ka ne daali ka n yɔrɔ ɲini, ani k'u ka kojuguw dabila, ne bena mɛnni kɛ u fɛ ka n to sankolo la, k'u ka hakɛ yafa, ani k'u ka jamana yiriwa. 15K'a ta sisan ma, ne ɲaa yɛlɛnin lo, ne bena daalili mɛn, minw bena kɛ yan yɔrɔ la. 16Ne ye soo nin woloma sisan k'a kɛ n yɛrɛ ta ye janko ka sigi yen kudayi. Ne ɲaa bena to a kan, a koo bena to ne dusu la tuma bɛɛ. 17Ele kɔni, n'i be taama ne ɲakɔrɔ i n'a fɔ i facɛ Dawuda y'a kɛ cogo min na, n'i ye ne ka fɔta bɛɛ bato, ka ne ka sariyaw ni n ka kolatigɛninw kɛ, 18- ne bena barika don i ka masaya la ka kɛɲɛ ni n ka layidu ye, ne ye min ta i faa Dawuda ye ko a tena fɔn kɔmɔgɔ la Isirayɛlidenw kunna. 19Nga n'aw ye ne to yen, n'aw banna ne ka sariyaw, ni ne ka kuma na, ne ye minw sigi aw ye, n'aw tagara fɛɛn wɛrɛw bato k'aw kunbiri gwan u ɲakɔrɔ, 20ne bena Isirayɛlidenw gwɛn ka bɔ n ka jamana kɔnɔ, n ye min d'u ma. N ye soo min kɛ n yɛrɛ ta ye, n bena ban o la fana, k'a kɛ siyaw bɛɛ be yɛlɛ u ma. 21Soo nin min tun ka ɲi kosɔbɛ, mɔgɔ o mɔgɔ mana tɛmɛ a gɛrɛfɛ, o tigi bena kabakoya k'a fɔ ko: ‹Mun na Masaba ye nin kɛ jamana nin, ani soo nin na?› 22Mɔgɔw bena u jaabi ko: ‹U banna Masaba u faaw ka Ala la minkɛ, o kama lo. Ale min tun y'u bɔ Ezipiti jamana na. U y'u jigi la batofɛn wɛrɛw kan, ka olu bato k'u kunbiri gwan u ɲakɔrɔ. O le y'a to a ye bɔnɛ nin bɛɛ la u kan.› »


Zer 41 AKKDC08 - Saan kalo wolonwulanan na, Elisama - Bible Search\nZer 40 Zer 42\n1- Saan kalo wolonwulanan na, Elisama deen Netaniya dencɛ Yisimayɛli min tun ye masacɛ ka somɔgɔ dɔ ye, n'a tun kɛra masacɛ ka kuntigiba dɔ ye, ale ni mɔgɔ tan nana Ayikamu dencɛ Gedaliya fɛ Misipa. K'u to dumuni na ɲɔgɔn fɛ, 2Netaniya deen Yisimayɛli n'a ka mɔgɔ tan nunu wilila ka Safan deen Ayikamu dencɛ Gedaliya tigɛ ni murujan ye. Babilɔni masacɛ tun ye min kɛ lasigiden ye jamana kunna, u y'ale faga ten. 3Zuwifu minw bɛɛ tun be Gedaliya kɔrɔ yen Misipa, Yisimayɛli ye olu bɛɛ faga fana, ani Babilɔni kɛlɛden minw tun be yen.\n4Gedaliya faganin kɔ, o dugusagwɛ, mɔgɔ si tun t'a kala ma fɔlɔ, 5mɔgɔ bi seegi dɔw nana ka bɔ Sisɛmu, ni Silo ani Samari. U bɛɛ bonbosi tun linin lo. U tun y'u ka faniw faranfaran, k'o yɛrɛ fari tigɛtigɛ. Sarakafɛnw ni wusulan tun b'u bolo, u tun be nana ni olu ye Masaba ka soo. 6Netaniya dencɛ Yisimayɛli kasitɔ bɔra Misipa ka taga u kunbɛnyɔrɔ. A y'u kunbɛn tuma min na, a y'a fɔ u ye ko: «Aw ye na Ayikamu dencɛ Gedaliya fɛ!» 7U sera dugu kɔnɔ tuma min na, Netaniya deen Yisimayɛli n'a kɔmɔgɔw y'u faga, k'u suu fili dingɛ kɔnɔ. 8U la mɔgɔ tan y'a fɔ Yisimayɛli ye ko: «Kana an faga! Dumunifɛn dogonin b'an fɛ kongo kɔnɔ: sumanw, tulu, ani lii.» O la, Yisimayɛli ma sɔn ka olu n'u balimaw faga ɲɔgɔn fɛ tugu.\n9Masacɛ Aza tun ye dingɛ min sogi Isirayɛli mara masacɛ Bayesa ka kɛlɛ tuma na, Yisimayɛli ye mɔgɔ minw faga, a y'u bɛɛ suu don o le kɔnɔ. Netaniya deen Yisimayɛli y'a fa ni suuw ye.\n10Yisimayɛli ye Misipa dugu kɔnɔ mɔgɔ tɔw bɛɛ minɛ ka taga n'u ye: masacɛ denmusow, ani mɔgɔ minw bɛɛ tun tora Misipa kɔnɔ, masacɛ kɔlɔsibagaw kuntigi Nebuzaradan tun ye minw kalifa Ayikamu dencɛ Gedaliya ma. A y'u bɛɛ minɛ ka taga n'u ye amoniw fɛ.\n11Kareya deen Yowanan ni kɛlɛkuntigi minw bɛɛ tun be n'a ye, olu ye Netaniya deen Yisimayɛli ka kɛwalijuguw bɛɛ mɛn minkɛ, 12u y'u ka mɔgɔw bɛɛ lajɛn ka ta'a kɛlɛ. U y'a sɔrɔ Gabaŋɔn dalan daa la. 13Mɔgɔ minw bɛɛ tun be ni Yisimayɛli ye, olu ye Kareya deen Yowanan ni kɛlɛkuntigiw ye tuma min na, u nisɔn diyara. 14Yisimayɛli ye mɔgɔ minw minɛ ka bɔ Misipa, olu bɛɛ y'u ɲaa yɛlɛma ka taga Kareya dencɛ Yowanan fɛ. 15Nga Netaniya deen Yisimayɛli kɔni sera ka boli Yowanan ɲa n'a ka mɔgɔ seegi ye ka taga amoniw fɛ.\n16O tuma na, Netaniya dencɛ Yisimayɛli tun ye Ayikamu dencɛ Gedaliya faga ka sɔrɔ ka mɔgɔ dɔw minɛ ka bɔ Misipa. Kareya dencɛ Yowanan ni kɛlɛkuntigi minw bɛɛ tun be n'a ye, olu segira n'u tɔɔ ye, kɛlɛdenw fara musow kan, ni denmisɛnw, ni masacɛ ka dakɔrɔsigiw ka bɔ n'u ye Gabaŋɔn. 17U ye sira minɛ ka sɔrɔ ka taga lɔ lafiɲɛyɔrɔ dɔ la Kimuyamu, Bɛtilehɛmu faan fɛ. U tun b'a fɛ ka taga Ezipiti, 18k'u yɔrɔ jaɲa Babilɔnikaw la, u be siran minw ɲa. Bari Netaniya deen Yisimayɛli tun ye Ayikamu deen Gedaliya faga, Babilɔni masacɛ tun ye min kɛ lasigiden ye jamana kunna.


Sam fɔlɔ 26 AKKDC08 - Zifukaw tagara Gibeya k'a fɔ - Bible Search\nSam fɔlɔ 25 Sam fɔlɔ 27\nSam fɔlɔ 26\nDawuda be taga Sayuli ka kɛlɛdenw cɛma\n1- Zifukaw tagara Gibeya k'a fɔ Sayuli ye ko Dawuda dogonin be Akila kulu kan kongokolon kɔnɔ. 2Sayuli wilila ka taga ni Isirayɛliden mɔgɔ waa saba (3 000) ye, a tun ye minw woloma, ka taga Dawuda ɲiniyɔrɔ la Zifu kongokolon kɔnɔ. 3Sayuli n'a ka kɛlɛdenw tagara sigi Akila kulu kan, kongokolon kɔnɔ sirada la. O y'a sɔrɔ Dawuda tun be kongokolon kɔnɔ. A y'a ye ko Sayuli tun b'a ɲinina o yɔrɔ la. 4A ye kɔlɔsilikɛbaga dɔw ci, o la, a y'a lɔn ko tiɲɛ na, Sayuli sera o yɔrɔ la. 5A wilila ka taga Sayuli ka kɛlɛdenw sigiyɔrɔ la. Sayuli tun lara yɔrɔ min na, a y'o ye, ani kɛlɛdenw kuntigi Nɛri dencɛ Abinɛri ka layɔrɔ fana. Sayuli tun lanin be kɛlɛdenw cɛma, olu tun b'a lamini na.\n6Dawuda ye iticɛ Ayimelɛki ɲininga, ni Seruya dencɛ Abisayi, min tun ye Zowabu dɔgɔcɛ ye ko jon le bena taga ni ale ye Sayuli fɛ, kɛlɛdenw ka sigiyɔrɔ la. Abisayi y'a jaabi ko ale bena taga n'a ye. 7Dawuda ni Abisayi tagara u fɛ sufɛ. U tagar'a sɔrɔ Sayuli lara kɛlɛdenw cɛma. A ka taman tutunin be duguma, a kuun gɛrɛfɛ. Abinɛri, ni kɛlɛdenw bɛɛ lara k'a lamini.\n8Abisayi y'a fɔ Dawuda ye ko: «Ala kɔni ye i jugu d'i ma bii. A to ne be n ka taman kɛ k'a sɔgɔ ni dugukolo ye siɲɛ kelen dɔrɔn, n t'a filanan.» 9Nga Dawuda y'a fɔ a ye ko: «Kan'a faga! Jon be se k'a bolo la Masaba ka mɔgɔ wolomanin kan ka to jalakabali ye?» 10O kɔ, Dawuda y'a fɔ tugu ko: «Masaba le ben'a faga, n'a taalon sera, a bena taga, walima a bena taga kɛlɛ kɛ yɔrɔ dɔ la ka sa yen Masaba kosɔn. 11- Masaba ka ne kisi ne be n bolo la a ka mɔgɔ wolomanin kan. I k'a ka taman n'a ka jiforoko ta minw b'a kuun gɛrɛfɛ ka na an be taga.»\n12Sayuli ka taman n'a ka jiforoko minw tun b'a kuun gɛrɛfɛ, Dawuda ye o ta ten, u tagara. Mɔgɔ si ma u ye, mɔgɔ si fana ma bɔ u kala ma, mɔgɔ si ma kunun. Bɛɛ tun be sinɔgɔra, Masaba tun y'a kɛ u sinɔgɔra kosɔbɛ. 13Dawuda tagara lɔ faan dɔ nin na kulu kan yɔrɔjan. Furancɛ min tun be sɔrɔ u cɛ, ale tun ka jan kosɔbɛ. 14A pɛrɛnna kɛlɛdenw ni Nɛri dencɛ Abinɛri kunna ko: «Abinɛri, e te ne jaabi wa?» Abinɛri y'a jaabi ko: «E ye jɔn ye min be pɛrɛn masacɛ kunna ten?» 15Dawuda y'a fɔ Abinɛri ye ko: «I te cɛɛ ye wa? I ɲɔgɔn yɛrɛ te sɔrɔ Isirayɛlidenw cɛma. Mun na i ma masacɛ, i matigi kɔlɔsi? Mɔgɔ dɔ nana ko a ben'a faga. 16I ye koo min kɛ, o ma ɲi. Masaba kosɔn, aw ka kan ka faga le, bari aw ma se k'aw kuntigi kɔlɔsi, min ye Masaba ka mɔgɔ wolomanin ye. Sisan sa, masacɛ ka taman n'a ka jiforoko minw tun bilanin be a kuun gɛrɛfɛ, olu be min?» 17Sayuli y'a lɔn ko Dawuda kaan lo, a y'a fɔ ko: «Ne dencɛ Dawuda, ele lo wa?» Dawuda y'a jaabi ko: «Ne lo, n matigi, masacɛ.» 18O kɔ, Dawuda y'a fɔ ko: «Mun na n matigi b'a ka baarakɛla ɲinina ten? Ne ye mun le kɛ? Kojugu jumɛn le be n na? 19N matigi, masacɛ, mɛnni kɛ i ka baarakɛla darakan na sisan. N'a kɛra ko Masaba le y'a to i wilila ne kama, ne b'a daali ko a ka sɔn n ka boɲafɛn na. Nga ni adamadenw le y'o kɛ, olu danganin lo Masaba ɲakɔrɔ, bari u ye ne gwɛn ka bɔ jamana na, Masaba ye min di a ka jama ma. A kɛra i n'a fɔ u tun y'a fɔ ne ye ko ne ka taga joow sɔn. 20Ne kana sa yɔrɔ si fɔɔ Masaba ɲakɔrɔ! Isirayɛlidenw ka masacɛ wilila ka taga tɛtɛ kɛlɛ kama, i n'a fɔ u be wɔlɔn gwɛn kulu kan cogo min na.» 21Sayuli y'a fɔ a ye ko: «Ne ye hakɛ kɛ. Ne dencɛ Dawuda, segi ka na. Ne tena i hakɛ ta tugu, bari bii i ye ne nii bɔko jati koba ye. Ne ye nalomanyabaara le kɛ, ne filila kosɔbɛ.» 22Dawuda y'a fɔ ko: «Masacɛ ka taman filɛ, a to i ka kanbelenw dɔ ka n'a minɛ. 23Masaba le bena an kelen kelen bɛɛ sara ka kɛɲɛ n'a ka tilenninya n'a ka ɲumanya ye. Masaba tun y'i di ne ma bii, nga ne ma sɔn k'a ka mɔgɔ wolomanin faga. 24I nii bɔko kɛra koba ye ne ɲana cogo min na bii, o cogo kelen na fana, ne nii bɔko ka kɛ koba ye Masaba fɛ. A ka ne kisi kojugu bɛɛ ma.» 25Sayuli y'a fɔ Dawuda ye ko: «Ne dencɛ Dawuda, Masaba ka barika don i la! Ɔnhɔn, i bena kobabaw kɛ, o bena ɲa i bolo siga t'a la!» Dawuda tɛmɛna ka taga n'a ka sira ye. Sayuli kɔsegir'a ka soo.


Yezu be kunatɔcɛ dɔ kɛnɛya | Yezu ka ɲɛnamaya\nYezu makarila kunatɔ dɔ la k’a kɛnɛya\nMATIYO 8:1-4 MARIKI 1:40-45 LUKA 5:12-16\nYEZU BE KUNATƆ DƆ KƐNƐYA\nYezu n’a ka kalandenw be waajuli kɛra “Galile mara faan bɛɛ la” Alabatosow kɔnɔ. A ye kabako minw kɛ, o kuma lo be fɔra yɔrɔ bɛɛ (Mariki 1:39). O kuma sera fɔɔ kunatɔcɛ dɔ ka dugu la. Dɔgɔtɔrɔcɛ Luka y’a fɔ o cɛɛ koo la ko “kuna tun b’a fari yɔrɔ bɛɛ la.” (Luka 5:12, ABM). N’o bana juguyara ka se hakɛ dɔ ma, a be mɔgɔ fari yɔrɔw tiɲɛ dɔɔni dɔɔni.\nKunatɔcɛ ka bana juguyara ka se hakɛ min ma, o b’a waajibiya k’a mabɔ mɔgɔw la ka sigi a dan na. Ka fara o kan, ni mɔgɔw be gwɛrɛla a la, a ka kan ka kule ko “nɔgɔnin, nɔgɔnin!” walisa a ka bana kana yɛlɛma u la (Levitiki 13:45, 46). Nka, o kunatɔcɛ ye mun lo kɛ sisan? A gwɛrɛla Yezu kɔrɔ, k’a kunbiri n’a teen gwan duguma k’a deli ko: “Matigi, n’i sɔnna, i be se ka n kɛnɛya.”—Matiyo 8:2.\nO cɛɛ limaniyanin lo Yezu la dɛ! Nka, n’a sɔrɔ a ka bana y’a kɛ makaritɔ ye! Yezu bena mun lo kɛ do? Ni ele lo tun ye Yezu ye, i tun bena mun lo kɛ do? O cɛɛ makari ye Yezu minɛ. A y’a bolo la a kan k’a fɔ a ye ko: “N sɔnna ko i ka kɛnɛya.” (Matiyo 8:3). N’a sɔrɔ a tun ka gwɛlɛ dɔw fɛ ka la o la, nka o cɛɛ kɛnɛyara yɔrɔnin kelen.\nYezu ye masacɛ ye min be hinɛ mɔgɔ la ani see b’a ye. Yala i t’o masacɛ ɲɔgɔn fɛ wa? Yezu ye kunatɔcɛ nin minɛ cogo min na, o b’an jigi sigi ko n’a nana kɛ Masacɛ ye dugukolo bɛɛ kun na, kiraya kuma nin bena dafa: “A bena makari barikatan na, ani fantan. A bena fantan kisi.” (Zaburuw 72:13). Tiɲɛn na, mɔgɔ minw dusu kasinin lo, a bena diya Yezu ye k’u bɛɛ dɛmɛ.\nI hakili to a la ko sanni Yezu ka kunatɔcɛ nin kɛnɛya, mɔgɔw tun be ninsɔndiya sɔrɔla a ka cidenya baara la ka ban. Sisan,Yezu ye kabako min kɛ, mɔgɔw bena o koo mɛn. Nka mɔgɔw be min mɛn a koo la, Yezu t’a fɛ u ka basigi o dɔrɔn kan ka limaniya ale la. Kiraya kuma min ko “a kaan tena mɛn siraw kan,” a b’o lɔn. O kɔrɔ ko a t’a fɛ a tɔgɔ ka bɔ (Ezayi 42:1, 2). O kama, a ye cɛɛ min kɛnɛya, a y’a fɔ a ye ko: “I yɛrɛ kɔlɔsi, i kan’a fɔ mɔgɔ si ye ko ne le y’i kɛnɛya dɛ. Nga, taga i yɛrɛ yira sarakalasebaga la, Musa tun ye saraka min koo fɔ farisogobanatigi ka kɛnɛya koo la, i k’o bɔ.”—Matiyo 8:4.\nNka miiri k’a filɛ: o cɛɛ ninsɔndiyanin lo kosɔbɛ a ka kɛnɛyako kosɔn fɔɔ a tɛ se ka je. A mana taga yɔrɔ o yɔrɔ, a b’o kuma fɔ. O y’a to bɛɛ b’a fɛ ka dɔ lɔn Yezu koo la. O kama, Yezu tɛ se ka don tugun dugu kɔnɔ jama ɲɛɛ na. A waajibiyara ka taga wagati damanin kɛ yɔrɔ dɔ la a dan na. O bɛɛ n’a ta, mɔgɔw nana a fɛ ka bɔ yɔrɔ bɛɛ walisa a k’u kalan ani k’u kɛnɛya.\nKuna bana be se ka mun lo kɛ mɔgɔ fari la? Kuna bana tun be minw na, u tun ka kan ka mun lo kɛ?\nKunatɔcɛ dɔ ye mun lo ɲini Yezu fɛ? Yezu ye min fɔ ani a ye min kɛ, o be mun lo yira an na?\nCɛɛ kɛnɛyanin kɔ, a ye mun lo kɛ? O ye mun lo kɛ mɔgɔw la?\nA ci dɔ ma A ci dɔ ma Yezu makarila kunatɔ dɔ la k’a kɛnɛya\njy sap. 25 ɲɛɛ 64-65


Bibulu ka maanaw: Yezu ni samarika muso - Jehova Seerew ka ɛntɛrɛnɛti yɔrɔ daganin\nYEZU lɔra Samari walisa ka lafiɲɛ kɔlɔn dɔ daa la. A ka kalandenw tagara dumuni sanyɔrɔ dugu kɔnɔ. Yezu be kumana ni muso min ye, a nana jii bɔyɔrɔ. Yezu y’a fɔ a ye ko: “N sɔn jii la n b’a min.”\nO kuma ye muso ni kabakoya kosɔbɛ. I b’a lɔn fɛɛn min kama wa? Yezu ye Yahutu ye ani o muso ye Samarika ye. Samarikaw koo man di Yahutu caaman ye. U yɛrɛ t’a fɛ ka kuma u fɛ! Yezu kɔni be mɔgɔ sifa bɛɛ kanu. O kama, a ko: ‘Mɔgɔ min be jii delila i fɛ, n’i tun b’ale lɔn, e yɛrɛ le tun bena jii deli a fɛ ani jii min be ɲɛnamaya di mɔgɔ ma, a tun bena o di i ma.’\nMuso y’a fɔ a ye ko: ‘Juru t’i bolo, kɔlɔn fana ka dun. I bena o jii nin bɔ min?’\nYezu y’a jaabi ko: ‘N’i ye kɔlɔn nin jii min, minnɔgɔ bena i minɛ tugun. Nka jii min be ne fɛ, ni ne y’o di i ma i bena ɲɛnamaya kɛ fɔɔ abada.’\nMuso nin y’a fɔ a ye ko: ‘Matigi, o jii nin di ne ma walisa minnɔgɔ kana n minɛ tugun ani n kana na yan jita kama tugun.’\nMuso nin y’a miiri ko Yezu kaan be jii yɛrɛ yɛrɛ lo ma. Nka, Yezu tun be kumana tiɲɛn koo lo la ka ɲɛsin Ala n’a ka Masaya ma. O tiɲɛn be i n’a fɔ jii min be se ka ɲɛnamaya banbali di mɔgɔ ma.\nYezu y’a fɔ muso nin ye sisan ko: “Taga i cɛɛ wele ka na.”\nA y’a jaabi ko: “Cɛɛ te n fɛ.”\nYezu ko: ‘I ye tiɲɛn fɔ. Bari i furula cɛɛ duuru fɛ ka tɛmɛ. E ni min be ɲɔgɔn fɛ sisan, i cɛɛ tɛ.’\nMuso kabakoyara sabu o kumaw bɛɛ tun ye tiɲɛn ye. Yezu kɛra di k’o koow bɛɛ lɔn? Ala lo ye o koow bɛɛ yira Yezu la sabu a ye Ala ka Ciden ye. O yɔrɔnin bɛɛ Yezu ka kalandenw sera ani u kabakoyara k’a ye ko a be kumana Samarika muso dɔ fɛ.\nAn be kalan juman sɔrɔ maana nin na? A b’a yira ko Yezu be siyaw bɛɛ mɔgɔw minɛ ka ɲɛ. An fana ka kan k’o ɲɔgɔn lo kɛ. An man kan k’a miiri ko mɔgɔ dɔw man ɲi u ka siya kosɔn. Yezu b’a fɛ mɔgɔw bɛɛ ka tiɲɛn lɔn o min sen fɛ mɔgɔ be se ka ɲɛnamaya banbali sɔrɔ. An fana ka kan ka mɔgɔw dɛmɛ u ka tiɲɛn lɔn.\nMun na Yezu lɔra kɔlɔn dɔ daa la Samari, ani a be mun lo fɔra muso dɔ ye o yɔrɔ la?\nMun na o muso kabakoyara, Yezu ye mun lo fɔ a ye, ani mun na a y’o fɔ do?\nMuso ka miiriya la, Yezu kaan be jii sifa juman lo ma, nka o jii ye mun yɛrɛ yɛrɛ lo ye?\nMun na muso kabakoyara k’a ye ko Yezu b’ale ka koow lɔn? Yezu kɛra di k’o koow bɛɛ lɔn?\nAn be kalan juman sɔrɔ maana nin na min ɲɛsinna Yezu ni Samarika muso ma kɔlɔnda la?\nZan 4:5-43 kalan.\nAn ni mɔgɔ minw tɛ siya wala lɔyɔrɔ kelen na, an ka kan ka Yezu ladegi k’u minɛ cogo di? (Zan 4:9; 1 Kor. 9:22; 1 Tim. 2:3, 4; Titi 2:11)\nMɔgɔ mana kɛ Yezu ka kalanden ye, a tigi be duga jumanw sɔrɔ Alako ta fan fɛ? (Zan 4:14; Ezayi 58:11; 2 Kor. 4:16)\nSamarika muso ye min mɛn, a dusu diyara k’o tilan ni mɔgɔ wɛrɛw ye. Cogo juman na an be se ka kɛ ni waleɲumanlɔn ye i n’a fɔ o muso? (Zan 4:7, 28; Mat. 6:33; Luka 10:40-42)\nYezu ye koo dɔ fɔ o muso ye a ma min fɔ fɔlɔ mɔgɔ si ye.


Tim 2nan 1 AKKDC08 - Ne Pɔli min kɛra Yezu Krista ka - Bible Search\nTim 2nan int Tim 2nan 2\nTim 2nan 1\n1Ne Pɔli min kɛra Yezu Krista ka ciden ye Ala sago la, a ye ne ci ka nii banbali koo fɔ, a y'a daa di min la, n'o be sɔrɔ Yezu Krista barika la. 2- Ne be nin bataki nin ci Timote ma, ele min kɛra ne ka deen ye ne be min kanu haali. An Faa Ala n'an Matigi Yezu Krista ka makari e la, ka nɛɛma ni hɛrɛ kɛ i ye.\nPɔli be barika la Ala ye\n3Ne be barika la Ala ye, ne be baara kɛ min ye ni kɔnɔgwɛ ye i n'a fɔ ne y'o sɔrɔ n bɛmaw fɛ cogo min na. Ne be to ka Ala daali i ye suu ni tile. 4Ni ne hakili jigira i kasiko la tuma min na, o waati la, ne b'a fɛ k'i ye teliya la waasa ne ka se ka nisɔndiya. 5- Ne hakili b'i ka jigisɔbɛ la. Jigi min tun be i mamamuso Loyisi an'i bamuso Unisi fɛ, ne lanin b'a la k'o ɲɔgɔn b'i fɛ fana.\n6Ne ye n bolo la i kan tuma min na, Ala ye see min d'i ma, ne b'i hakili jigi n'o ye, ko i k'o minɛ ka ɲa kosɔbɛ. 7Bari Ala ye Nii Senuman min d'an ma, o ma d'an ma waasa an ka kɛ siranbagatɔw ye, o be fanga le d'an ma, ka kanuya don an dusu la, k'an kɛ yɛrɛminɛlaw ye. 8I kana maloya k'an Matigi koo fɔ, i kana maloya ni ne fana ka koo ye, ne min be kaso la ale kosɔn. Nga i ka sɔn tɔɔrɔ ma i n'a fɔ ne, kibaru diman kosɔn, Ala barika la. 9Ale min y'an kisi ani k'an wele ka kɛ a ka siya ye, o ma kɛ an ka kɛwaliɲuman sababu la, nga ale yɛrɛ ka koo latigɛnin, n'a ka nɛɛma sababu lo. A y'o nɛɛma labɛn an ye Yezu Krista barika la kabini diɲɛ ma dan fɔlɔ. 10O nɛɛma nin kɛra an ye sisan an Kisibaga Yezu Krista ka nali barika la. An b'a lɔn kibaru diman barika la ko Yezu Krista ye saya mako sa ka nii banbali sira yira an na. 11- Ala ye ne wele o kibaru diman nin fɔli kama ka n kɛ ciden ni karamɔgɔ ye. 12O le kosɔn, ne be tɔɔrɔ nunu muɲuna. Nga o ma kɛ maloyako ye ne fɛ, bari ne ye n jigi la min kan, ne b'ale lɔn, ani ne lanin b'a la ko ne jigi be min kan, see b'a ye k'o mara n ye fɔɔ laban loon na.\n13Ne ye kumaɲuman minw fɔ i ye, i k'i yɛrɛ cogo kɛɲɛ ni olu ye. Jigi ka to i fɛ, ani kanuya, an y'o min sɔrɔ Yezu Krista ka jɛnɲɔgɔnya fɛ. 14I ye koɲuman minw sɔrɔ, i ka olu minɛ kosɔbɛ Nii Senuman barika la, min be an kɔnɔ.\nOnezifɔri kɛra kantigi ye\n15E y'a lɔn ko Krista kɔmɔgɔ minw be Azi mara la, olu bɛɛ banna ne la. Fizɛli ani Ɛmozɛni niin b'o la. 16Matigi k'a ka ɲumanya kɛ Onezifɔri ka somɔgɔw ye, bari a ye ne jigi tugu siɲɛ caaman na. Ne kɛra kasoden ye, o bɛɛ n'a ta, a ma maloya ni ne ka koo ye. 17O le y'a to a sera Ɔrɔmu tuma min na, a jijara ka ne yɔrɔ ɲini fɔɔ ka ne ye. 18Matigi ka makari a la laban loon na. A ye dɛmɛ min kɛ ne ye k'an to Efɛzi, ele yɛrɛ b'o kala ma ka tɛmɛ bɛɛ kan.


Sam fɔlɔ 8 AKKDC08 - Samuyɛli kɔrɔla tuma min na, a y'a - Bible Search\nSam fɔlɔ 7 Sam fɔlɔ 9\nSam fɔlɔ 8\nIsirayɛlidenw be masacɛ daali Ala fɛ\n1Samuyɛli kɔrɔla tuma min na, a y'a deenw sigi Isirayɛlidenw kunna k'u kɛ u ka ɲamɔgɔw ye. 2A deen fɔlɔ tɔgɔ tun ko Yowɛli, filanan tɔgɔ ko Abiya. U tun kɛra ɲamɔgɔw ye Bɛriseba. 3Nga u ma sɔn k'u facɛ sɔɔn ta, u donna namara la ka to ka fɛɛnw minɛ mɔgɔw fɛ, u tun te kititilennin tigɛ tugu.\n4Isirayɛli cɛkɔrɔbaw bɛɛ ye ɲɔgɔn lajɛn ka na Samuyɛli fɛ Arama. 5- U y'a fɔ a ye ko: «I sigɛnna sisan, i deenw fana, olu ma sɔn k'i sɔɔn ta. O la, i ka masacɛ woloma k'a sigi an kunna ale ka to k'an mara, i n'a fɔ a be kɛ siya tɔw bɛɛ fɛ cogo min na.»\n6U ka masacɛ daaliko ma diya Samuyɛli ye, o la, a ye Masaba ɲininga. 7Masaba y'a fɔ a ye ko: «Jama be fɛɛn min bɛɛ fɔra i ye, i ka sɔn o ma, bari a ma kɛ ko u be banna ele la dɛ, u be banna ne le la. U t'a fɛ ne ka kɛ u kuntigi ye tugu. 8Kabini ne y'u bɔ Ezipiti jamana na fɔɔ ka na se bii ma, u tun banna ne la, ka to ka joow sɔn, u b'o ɲɔgɔn le kɛra ele la fana. 9Ayiwa, sisan i ka sɔn u ka fɔta ma, nga i k'u lasɔmi fana. Masacɛ min bena sigi u kunna, i k'ale ka kɛtaw fɔ u ye.»\n10Masaba ye kuma min fɔ Samuyɛli ye, Samuyɛli y'o bɛɛ fɔ jama ye fana, minw tun be masacɛ ɲinin'a fɛ. 11A y'a fɔ ko: «Masacɛ min bena sigi aw kunna, ale bena fɛɛn min kɛ, o le ye nin ye. A bena aw dencɛw minɛ k'u kɛ a ka wotorow bolibagaw n'a ka soow bolibagaw ye, u bena to ka bila a ka wotorow ɲafɛ ka to ka boli. 12A bena u dɔw kɛ mɔgɔ waa kelen kelen ani mɔgɔ bi duuru duuru kuntigiw ye. U dɔw bena to k'a ka forobaara kɛ, dɔw ben'a ka kɛlɛkɛminanw dilan n'a ka wotorow minanw. 13A fana bena aw denmusow minɛ k'u kɛ wusulandilanbagaw ye ani ka dɔw kɛ tobilikɛlaw ni burujɛnilaw ye. 14A bena aw ka foroɲumanw n'aw ka *ɛrɛzɛnforow, ni olivuforow minɛ k'u di a ka baaradenw ma. 15A bena aw ka suman, n'aw ka *ɛrɛzɛnw jaka minɛ k'o di a ka soo kɔnɔ baaradenw n'a ka baaraden tɔw ma fana. 16A bena aw ka baaraden cɛmanw ni musomanw, n'aw ka misiw, n'aw ka fali ɲumamanw minɛ k'o bila a ka baara la. 17A bena aw ka begɛnw jaka minɛ, aw yɛrɛ bena tila ka kɛ a ka jɔɔnw ye. 18O loon na, aw ye masacɛ min ɲini, aw bena kule ale bolo, nga Masaba tena mɛnni kɛ aw fɛ.»\n19Jama banna ka mɛnni kɛ Samuyɛli fɛ. U y'a fɔ ko ayi, k'olu mako be masacɛ la a ka sigi olu kunna, 20k'olu fana bena kɛ i n'a fɔ siya tɔw bɛɛ. U ka masacɛ le bena u mara, ale lo bena bila u ɲa ka taga u ka kɛlɛ kɛyɔrɔw la. 21Samuyɛli y'u ka kuma bɛɛ mɛn ka ban tuma min na, a y'o fɔ Masaba ye. 22Masaba y'a fɔ a ye ko: «Sɔn u ka fɔta ma, masacɛ woloma k'a sigi u kunna.» O kɔ, Samuyɛli y'a fɔ Isirayɛlidenw ye ko u ka kɔsegi ka taga u ka duguw la.


Zoz 7 AKKDC08 - Fɛɛn minw tun bilara ka kɛ Masaba ta - Bible Search\nZoz 6 Zoz 8\nAkan be kojugu kɛ\n1Fɛɛn minw tun bilara ka kɛ Masaba ta ye, Isirayɛlidenw ye kojugu kɛ olu koo la. Zuda kɔmɔgɔ Zera deen Zabidi dencɛ Karimi deen Akan tun y'o fɛɛn nunu dɔw ta, o la, Masaba dimina Isirayɛlidenw kɔrɔ.\n2Zozuwe ye mɔgɔ dɔw ci k'u to Zeriko k'u ka taga Ayi, min be Bɛtavɛni gɛrɛfɛ Betɛli kɔrɔn ɲafan na. A y'a fɔ u ye ko: «Aw ye taga jamana nin ka koow kɔlɔsi.» Mɔgɔ nunu tagara Ayi dugu kɔlɔsi. 3Ciden nunu kɔsegira Zozuwe fɛ k'a fɔ a ye ko: «Kuun t'a la i k'a to jama bɛɛ ka taga o yɔrɔ la, mɔgɔ waa fila walima waa saba be se ka Ayi kɛlɛ. I kana jama bɛɛ sigɛn o la, bari u man ca.» 4O la, mɔgɔ waa saba ɲɔgɔn wilila ka taga k'u be Ayi kɛlɛ, nga u bolila Ayikaw ɲa. 5Ayikaw ye mɔgɔ bi saba ni wɔɔrɔ ɲɔgɔn faga u cɛma, k'u gwɛn k'a ta dugu donda la fɔɔ ka na se n'u ye Sebarimu mara la, ani ka taga u faga tintin jigiyɔrɔ la. Jama hakili ɲagamina fɔɔ u jigi tigɛra kosɔbɛ.\n6O la, Zozuwe y'a ka faniw faran k'a kunbiri gwan, k'a ɲaa biri duguma Masaba ka layidu taamasiɲɛ kɛsu ɲafɛ, fɔɔ ka taga se wulafɛ ma, ale ni Isirayɛli cɛkɔrɔbaw, u ye buguri kɛ u yɛrɛ kuun na. 7A y'a fɔ ko: «Ee! Matigi, Masaba, mun na i y'a to jama nin ye Zurudɛn baji tigɛ? Janko k'an don amoriw bolo u k'an halaki wa? Aa! Ni an tun tora Zurudɛn baji kɔfɛ, o tun ka fisa! 8Matigi, makari an na, ne bena mun le fɔ sa, Isirayɛlidenw bolinin kɔ u juguw ɲa? 9Kanaanw ni jamana nin kɔnɔ mɔgɔw bɛɛ bena o mɛn, u bena wili ka na an datugu k'an sii ban pewu dugukolo kan. O tuma na, i bena mun le kɛ i tɔgɔba nin kosɔn?»\n10Masaba y'a fɔ Zozuwe ye ko: «Wili! Mun na i birila duguma? 11Isirayɛlidenw ye hakɛ kɛ, ne tun bɛnna n'u ye ko u ka koo min kɛ, u m'o kɛ, fɛɛn minw bilara ne ye, u y'u dɔw soɲa k'u dogo u ka minanw jukɔrɔ. 12O kama, Isirayɛlidenw tena se ka lɔ u juguw ɲa tugu, u bena to ka boli le, bari u be halaki sira kan. Ne tena to u fɛ tugu n'u ma sɔn k'o kojugu nin dabila. 13Wili ka jama labɛn u k'u yɛrɛ saniya. A fɔ u ye ko: ‹Aw k'aw yɛrɛ saniya sini kama, bari Masaba, Isirayɛli ka Ala y'a fɔ ko fɛɛn minw bilara ka kɛ ale ta ye, u dɔ be aw Isirayɛlidenw bolo, o kama, aw tena se ka lɔ aw juguw ɲafɛ n'o fɛɛn nunu b'aw fɛ. 14Sini sɔgɔma aw bena to ka gwɛrɛ ka na Masaba ɲakɔrɔ kɔmɔgɔ kɔmɔgɔ, Masaba mana kɔmɔgɔw min yira, o kɔmɔgɔ nunu ka mɔgɔw bena to ka gwɛrɛ gwatigi gwatigi, Masaba mana gwatigi min yira, ale kɔmɔgɔw bena to ka gwɛrɛ faden faden, Masaba mana faden minw yira fana, o faden nunu bena gwɛrɛ kelen kelen. 15Mɔgɔ kelen min mana yira o tuma na, ko ale lo ye fɛɛn nunu ta, o tigi bena jɛni, ale n'a bololafɛnw bɛɛ, bari a ye Masaba ka bɛɛn cɛn ka kojugu kɛ Isirayɛlidenw cɛma.› »\n16Dugu gwɛra, sɔgɔmada joona, Zozuwe wilila ka Isirayɛlidenw labɛn, u tora ka gwɛrɛ kɔmɔgɔ kɔmɔgɔ, a kɛra ten Zuda kɔmɔgɔw yirala. 17Olu tora ka gwɛrɛ gwatigi gwatigi, Zera ta yirala, a fana y'a to olu gwɛrɛla faden faden, Zabidi ka soo yirala. 18Olu tora ka gwɛrɛ kelen kelen, Zuda kɔmɔgɔ Zera deen Zabidi dencɛ Karimi deen Akan yirala. 19O tuma na, Zozuwe y'a fɔ Akan ye ko: «N deen, boɲa la Masaba, Isirayɛli ka Ala kan k'a tanu. I ye koo o koo kɛ, o fɔ ne ye, i kana foyi dogo ne la.» 20O la, Akan y'a fɔ Zozuwe ye ko: «Tiɲɛ lo, ne ye Masaba, Isirayɛli ka Ala hakɛ ta. Ne ye koo minw kɛ, olu filɛ nin ye. 21Ne tun ye Babilɔni jamana forocaɲuman dɔ ye dugu mɔgɔ nunu ka minanw kɔnɔ, ani warigwɛ kuru kɛmɛ fila, ani sanukuru min ka gwiliya tɛmɛna kilo tilan kelen kan. Olu nigɛ tun ye ne minɛ, o la ne y'u ta ka taga dugukolo sogi n ka siyɔrɔ la k'u dogo yen, warigwɛ nin be fɔɔ jukɔrɔ.» 22Zozuwe ye mɔgɔ dɔw ci yen, olu bolila ka taga se a ka fanibugu kɔnɔ. U ye minan nunu ye, u tun dogonin be a ka fanibugu kɔnɔ, warigwɛ tun be fɔɔ jukɔrɔ. 23U ye minan nunu ta fanibugu nin cɛma ka na n'u ye Zozuwe fɛ Isirayɛlidenw bɛɛ ɲana, k'u bila Masaba ɲakɔrɔ.\n24O kɔ, Zozuwe ni Isirayɛlidenw bɛɛ ye Zera dencɛ Akan minɛ, ka warigwɛ nin ta, ani foroca, ni sanu, ka Akan deen cɛmanw ni musomanw minɛ, k'a ka misiw, ni faliw, ani a ka begɛnmisɛnw minɛ, n'a ka fanibugu n'a bololafɛnw bɛɛ, ka taga n'u ye Akɔri kɔkɛnɛ la. 25Zozuwe y'a fɔ a ye ko: «Mun na i ye an sigɛn ten? Masaba fana bena ele sigɛn bii.» O kɔ, Isirayɛlidenw bɛɛ ye kabakuruw ta k'a bon ka faga, n'a kɔmɔgɔw, k'u jɛni. 26U ye kabakuruw cɛ k'o ton Akan jɛniyɔrɔ la, o kabakuruton nin be yen halibi. A kɛra ten, Masaba ka dimi banna. O sababu le y'a to u be o yɔrɔ nin wele halibi ko Akɔri kɔkɛnɛ.a